03.07.2019 Муаллиф Ботир МАДИЁРОВ\nҚўқон халқ амалий санъати, ёғоч ўймакорлиги, миллий ҳунармандчилик мактабининг муносиб вориси, уста ҳунармандлар сулоласининг бешинчи авлоди Муҳаммадали Юнусов ўз шогирдлари билан фестивалга муносиб тайёргарлик кўрмоқда.\nЎзбекистон Республикаси халқ устаси М.Юнусов ўн беш нафар шогирдлари кўмагида айни кунларда Ўрда майдонига ўрнатиладиган фестивалнинг асосий саҳнасини шарқона услубда – турли безаклар ва нақшлар асосида тайёрлашяпти. Шунингдек, моҳир устага Қўқон шаҳридаги тарихий Жоме масжиди устунлари, айвонлари, алоҳида хоналари ва ички ҳовлисини таъмирлаш ишлари ҳам ишониб топширилган.\nХалқаро фестивалда ўз маҳсулотларимиз кўргазмасини ҳам ташкил этишни режалаштирганмиз, – дейди қаҳрамонимиз ғурур билан. – Шу мақсадда ёғоч ўймакорлиги устунларини дутор, танбур каби мусиқа асбоблари кўринишида тайёрлаяпмиз. Фестиваль доирасида бир неча янги лойиҳаларни амалга ошириш кўзда тутилган. Бугун 100 нафар шогирдларим билан қўлимиз-қўлимизга тегмай ишлаяпмиз. Асосий мақсад фестивални ҳар томонлама муносиб ўтказишга қаратилган.\nТаъкидлаш жоизки, миллий ҳунармандчилик соҳасида 50 йиллик тажрибага эга уста Қўқон, Фарғона ва Марғилон шаҳри, водий вилоятлари, пойтахтимиз Тошкент, Самарқанд, Бухоро, Хоразм, Сурхондарё вилоятлари, қўйингки, мамлакатимизнинг барча ҳудудларида амалга оширилган тарихий қурилиш-бунёдкорлик ишларида фаол иштирок этиб келмоқда. Ўғли Козимжон Юнусов сулоланинг олтинчи авлоди бўлса, бобосининг ёнида юриб ҳунар ўрганаётган набиралари еттинчи авлод сифатида юксак маҳоратга эга бўлиб боришяпти. Ҳунармандчилик соҳасидаги ярим асрлик фаолияти мобайнида уста минг нафарга яқин шогирдлар тайёрлашга муваффақ бўлди.\nАйни пайтда Фурқат тумани марказида ташкил этилган “Усто Юсуфжон наққош” оилавий ҳунармандчилик корхонасининг “Устоз-шогирд” мактабида тажрибали уста ёшларга амалий тажриба ва билимини қунт билан ўргатяпти. Фурқат туманининг Шотўра қишлоғида жойлашган устахонада эса 100 нафар шогирдлари ҳаётий сабоқларни олмоқда. Куни кеча уста ўз шогирдлари билан Марғилон шаҳридаги Бурҳониддин Марғиноний, Пир Сиддиқ мажмуалари ҳамда Увайсий мақбарасида таъмирлаш ишларини якунлашди. Бугунги кунда устоз-шогирдлар жамул-жам бўлиб, Қўқон шаҳрида ўтказиладиган халқаро ҳунармандчилик фестивалига жиддий ҳозирлик кўрмоқдалар.\nЎзбекистон Бадиий академияси аъзоси, миллий ҳунармандчилик соҳасида ўз мактабини яратган Муҳаммадали Юнусовнинг бу борада амалга ошираётган изчил саъй-ҳаракатлари ҳайрат ва олқишга сазовордир.\n« Ватанни фидойилар юксалтиради\nҚайта тикланувчи энергия манбалари »


Райҳон концерт тафсилотлари. Фарзандларини кенг оммага кўрсатган илк намойиши » Скачать музыку бесплатно новинки музыки 2016-2017\nКомментариев: 0 Просмотров: 488 Дата: 5-12-2015, 23:55 5-декабрь куни соат 16:00да “Зарафшон” концерт залида “STAND UP SHOW”нинг ўзбек тилидаги биринчи катта концерти бўлиб ўтди. Концертда бир қатор эстрадамизнинг ёрқин юлдузлари, ОАВ ходимлари ва кулгуни хуш кўрувчи ашаддий мухлислар ташриф буюрдилар. Дастурни “Comedy Uz” жамоасининг қувноқ резидентларидан бўлмиш Миршакар Файзуллаев ҳамда Нозим Сафаров олиб боришди. Концерт дастури таклиф қилинган меҳмонларнинг йўқламаси билан бошланди. Улар таклиф қилганлардан айримлари келишмаган бўлса-да асосийси бош қаҳрамонлар залда эди. Жумладан маҳоратли актёр Адиз Ражабов, Алишер Узоқов, эстрадамизнинг порлоқ юлдузи Шоҳруҳхон, Абдували Ражабов ва бошқалар. Концерт ижодкорлари ёш бўлишига қарамай, ўз маҳоратларини намоён эта олишди. Саҳнага илк чиқиши бўлишига қарамай, 1-сентябрь куни туғилган Озод Шукруллаев ўзининг иқтидори билан барчага табассум улашди. “Аёл киши банкдан олинган кредитга ўхмайди. Ўзини зўрға боқиб турибсану яна иккита туққанига ўлайми?” каби ҳазиллари учун аёлларнинг кўзига ёмон кўриниб қолмаса бўлди. Устоз санъаткорнинг фарзанди Улуғбек Ҳолметовнинг ҳам шикояти анча кўпайиб қолган экан. Концерт баҳонасида дардини айтиб-айтиб олди. Қизиқ, унинг гапларидан кейин ўз исми билан чақиришармикан ёки яна Мирза акани ўғли дебми? Қиз бола бўлишига қарамай, саҳнага чиқиб, томошабинларни кулдириш ҳам маҳорат. Ана шундай жасур қизлардан бири Индира Мифтахова дўстлар ҳақидаги ҳазиллари билан барчани лол қолдирди. Айниқса эркаклар борасида айтилган ҳазиллар баъзиларнинг жиғига тегди. Коллежнинг икки ўқувчисининг жанжали суякка тақалди-ёв. Уларнинг “Эркакмисан” дея бир-бирига берган саволининг жавобини билиш учун узоқ давом этган тортишувни кузатган Индира уларнинг қай бири эркак эканини аниқлай олмади. Ана шундай иқтидорли қизлардан бири Дилнора Соипова ўз сирларини ошкор этиб, томошабинларга табассум улашди. Ҳар куни кечаси кўчада юрадиган Дилнора ойижониси ва бувисининг қизиқарли мақолларидан ҳам баҳраманд этди. Омадсизлигидан шикоят қилиб шеър ёзган Шуҳрат Шўраев ҳам тенгдошларидан қолишмаган ҳолда, мухлисларни ҳайратлантира олди. Сирғалида яшайдиган Валентин Ким ҳам ўз истеъдодини намоён этди ва барчага хушкайфият улашди. Дастур давомида концерт бошловчилари ҳам ўз ҳазиллари билан яна файз бағишлади. Биз мазкур концерт иштирокчиларига улкан зафарлар тилаган ҳолда ёрқин лаҳзалар акс этган фотосуратларни томоша қилишга чорлаб қоламиз. Категория: Музыка и кино Нашли ошибку?


Шомуродов “Ювентус”га трансфер қилинадими? “Женоа” президенти жавоб берди » Ўзбекистон янгиликлари – Zamin.uz\n, 28 2021, 10:54\n22 янв, 23:15 1 354 Спорт\nИталия ва Россия футболи муносабатлари тобора мустаҳкамланиб бормоқда. Одатда, Россия чемпионатидан кучли бешлик жамоаларига футболчи олиниши кам кузатиладиган ҳолат экани ҳеч кимга сир эмас.\nРоссия майдонларида порлаган футбол юлдузлари Европанинг бошқа кучли чемпионатларида ип эшолмаган вазиятлар тарихда кўп бўлгани кўпчиликка яхши маълум. Бироқ, кучли бешлик таркибига кирувчи Италия А Серияси Россия футболида пишган футболчиларга ишонч билдира бошлади.\n2020 йилнинг августида Европа чемпионлар лигаси иштирокчиси ва А Серияда юқори ўринлар учун курашаётган “Аталанта” Москванинг “Локомотив”ида етакчи мақомида тўп сурган Алексей Миранчукни олди. Жасур Жалолиддиновнинг кумири рақобат кучли жамоада ҳали асосий таркибнинг муқим ўйинчиси ҳисобланмаса-да, ҳар ҳолда дастлабки мавсумда йўқолиб қолаётгани йўқ. Алексейнинг учта гол ургани ва айрим ўйинларда маҳоратини кўрсата олгани шундан далолат.\nБиз учун муҳими эса, “Ростов”нинг ҳақиқий етакчиси бўлган Элдор Шомуродов пандемия карантинидан кейин гол уришга қийналиб қолганига қарамай, хориж клубларидан таклиф олди ва ростовликлар “Женоа” таклифини қабул қилиб, ўзбек ҳужумчисини Генуяга кузатиб қўйди.\nИталия футболи ўзбек ва рус футболидан кескин фарқ қилади. Қолаверса, бундан йигирма йил муқаддам Илёс Зейтуллаевнинг Италияда кутилган даражада порлай олмагани аччиқ тажриба сифатида ёдимизда қолгани боис, Элдорнинг фаолиятидан хавотирган тушганлар ҳам кўп бўлди. Қолаверса, “Женоа”да коронавирус тарқалиб кетгани боис Шомуродов жамоага ўз вақтида қўшила олмагани, кейинроқ иккита учрашувда ўзини кўрсатолмагани, жароҳат олгани, жамоанинг ҳимоявий усулни қўллаши каби қатор омиллар хавотиримизни кучайтириб юборди.\nШомуродов меҳнаткашлиги эвазига мураккаб вазиятни енгиб ўтди. Аввалги мураббий Роландо Маранга ҳам, ундан бошқарувни қабул қилиб олган Давиде Баллардинига ҳам унинг жойи бошланғич таркибда эканини исботлай олди.\nМутахассисларнинг таъкидлашича, Миранчук ва Шомуродовнинг А Серияга муваффақиятли қўшилиб кетгани “Спартак”да ўзини кўрсатолмаган Александр Кокоринга “Фиорентина”нинг ишончи уйғонишига туртки бўлган экан. Ёзда Шомуродовга оғиз солиб, ҳужумчи учун рақобатда “Женоа”га ютқазган флоренцияликлар рус футболида суяги қотган Кокорин уларга ёрдам бера олишига ишонди ва уни трансфер қилди.\nҚишки трансферлар даврида “Ювентус”нинг Шомуродовга қизиқаётгани ҳақидаги хабар тарқалди ва бу мавзу ҳали тингани йўқ. Мавзу юзасидан кўпчилик ўз фикр-мулоҳазаси ва тахминларини билдирди. Ҳатто “Ювентус” спорт директори Фабио Паратичи ҳам дипломатик тарзда фикрини баён қилиб, Элдор масаласида аниқ жавобни айтмай, гап мазмунини мужмал қилиб қўя қолди.\nЭнди навбат “Женоа” президенти Энрико Прециозига келди. Клуб раҳбари Элдор Шомуродов масаласида ўз позициясини ва у қишда трансфер қилинмаслигини билдирди.\n- Мен Шомуродовни жамоада сақлаб қолишга қарор қилдим. Элдор – “Женоа” футболчиси. У сафимизга яқинда келган. Шахсан мен “Ювентус”дан Шомуродов борасида расмий таклиф олмадим. Ҳозир жамоанинг мусобақа жадвалидаги вазиятидан келиб чиқиб, футболчини бошқа жамоага трансфер қиладиган пайт эмас, - деди Энрико Прециози.\nХабарингиз бор, 2020 йилнинг октябрида “женоа” таркибига қўшилган 25 ёшли ҳужумчимиз ҳозирга қадар Генуя жамоаси таркибида жами 13 та ўйинда майдонга тушиб, иккита гол урди ва иккита голли пас муаллифи бўлди. Айни пайтда Шомуродов 24 январь куни бўладиган “Кальяри”га қарши учрашувда тайёргарлик кўрмоқда.\nБугун Шомуродов нималарга қодирлигини кўрсатиб қўйиши керак! 17 янв, 21:03\nРоналду билан учрашувга тайёрланаётган Шомуродов ҳақида танқидчилар фикрини ўзгартирадиган 11 факт 12 дек, 12:00\nРоманцов Қосимовни Россия чемпионатида ўйнаган энг кучли осиёлик футболчи деб ҳисоблайди 20 июн, 16:50\nШомуродов: "Европанинг кучли бешлик чемпионатларини орзу қиламан, аммо ҳали "Ростов"дан кетиш ниятим йўқ" 29 окт, 14:06\nБугун Европа кучли бешлик чемпионатларида ёзги трансферлар ойнаси расман ёпилади 02 сен, 15:17


08:00 / 27.11.2020 1706 pdf Ўқиш режими + -\nАбу Саъид ривоят қилади: «Зоҳидлардан бири шундай ҳикоя қилади: «Абулҳорис Улосий мендан «Менинг тавбам қандай бошланганини биласанми?» деб сўради. «Йўқ» дедим. У шундай ҳикоя қилиб берди: «Мен жуда келишган йигит эдим. Ғафлатда юрган пайтларим эди. Бир куни йўлнинг ўртасида бир касалнинг йиқилиб ётганини кўриб, унга яқинлашдим. «Бирор нарса хоҳлайсизми?» десам, анор сўради. Анор топиб келиб, олдига қўйдим. У кўзини мен томон кўтариб, «Аллоҳ тавбангни қабул қилсин», деди. Кеч кирмасидан қалбим ўйин-кулгидан иборат барча нарсага нисбатан ўзгарди, ўлимдан қўрқиб қолдим. Бор-будимни олиб, ҳаж қилгани чиқдим. Фитнадан қўрқиб, кечаси йўл юриб, кундузи беркиниб олар эдим. Кечаси йўл юриб бораётиб, ичиб ўтирган бир давранинг олдидан ўтиб қолдим. Улар мени кўриб, хижолат бўлишди, сўнг ёнларига ўтқазишди, егулик беришди. Бироздан сўнг бавл қилишим кераклигини айтдим. Халони кўрсатгани бир хизматкорни тайинлашди. Улардан узоқлашгач, хизматкорга: «Нарироқ бориб тур, уяламан», дедим-да, ўрмоннинг ичига кириб кетдим. Бир пайт қарасам, қаршимда бир шер турарди. «Аллоҳим, нималарни тарк қилганимни, нима мақсадда йўлга чиққанимни биласан. Мендан мана бу шернинг ёмонлигини даф қил», дедим. Шер менга ҳеч нарса қилмади. Йўлга қайтиб, Маккага бордим ва у ерда ўзим манфаат оладиган кишилар билан учрашдим».\nҒулом Қодиров 09:48 / 27.11.2020\nМашааллоҳ субҳаналлоҳил азийм\n13:00 / 27.11.2020 586\n17:00 / 27.11.2020 2244\n1686 11:00 / 26.10.2020\nЎттиз йиллик одат\nРажо ибн Муслим Абдийдан ривоят қилинади .Ажрада алАмиянинг уйида меҳмон бўлиб турар эдик. У аёл кечалари намозда қоим бўларди. Баъзи кунлари кечанинг аввалидан давоми...\n1094 19:45 / 16.03.2019\nУмар ибн Хаттоб розияллоҳу анҳу ҳар доим Эй Аллоҳ, менга Сенинг йўлингда шаҳодат топишимни насиб эт ва ўлимимни Расулингнинг шаҳрида қилгинrdquo деб дуо қилар давоми...\n2810 07:45 / 14.03.2019


hidoyat.uz – “Мовароуннаҳр” нашриётининг сайти - «БОБУРНОМА» ҳикматлари\n2017 йил 23 май\n“Бобурнома” турли ёш, турфа вазият, йилнинг ҳар хил фаслларида қайта ва қайта ўқиб, уқиладиган, зарурат юзасидан кўчирмалар олиб, айни дамда бошқаларга мутолаа учун тавсия қилинадиган дунё адабиётидаги энг мукаррам ва муаззам китоблардан биридир. Бобурнинг ростгўйлиги ва ҳақгўйлигини, мардлиги ва саховатини, ўзининг бутун ичкариси ва ташқарисини бениҳоя ошкора ёзганини ўқиб одам ҳайрон қолади. Нафсига маломатлари, ибодату итоатлари, дуогўю рўзадорлиги ибратга лойиқ. Шунинг баробарида майпарастлиги ва маъжунхўрлиги, чоғир базмлари, фотиҳ сифатида гоҳида калламинорлар қургани – барча-барчаси бобурона ростлик баёнидир. Тарихда ўзини Бобурчалик шафқатсиз тафтиш этган иккинчи бир шахс топилиши қийин. Одам бунинг ҳам бирор ҳикмати борлигини ўйлаб қолади.\n“Бобурнома”ни ҳар гал қайта ўқилганда саҳифалардаги сўз ва жумлалар тагига беозоргина чизиқчалар тортилади, ҳошияга бирор белги-аломатлар қўйилади. Китоб шу зайлда унс билан ўқилса, аломат қўйилмаган бирор саҳифа қолмайди. Чунки китобда оддий ва эътиборсиз гапнинг ўзи йўқ. Унда фикр шу даражада тиғизки, одам Бобур насрининг эъжоз мақоми ва мартабасига беихтиёр қойил қолади. Дейлик, Самарқанд ҳавосини тавсифлаб: “Қиши маҳкам совуқтур, қори агарчи Кобул қорича тушмас. Ёзлар яхши ҳавоси бор, агарчи Кобулча йўқтур”, деб қисқа, лўнда, аниқ ва қиёсан ёзади.\nДарвоқе, бу китобнинг ҳар хил фаслда ўқилишида қандай маъни бор? Китоб ўтаётган кунга нечук дахл қилади? Китобни қиш кунида ўқиётиб Бобурга ғусл зарурат бўлган бир марҳалага етиб тўхтайсиз: “Манга ғуслға эҳтиёж эди. Бир ариқ суйидаким, ёқалари қалин муз тўнгуб эди, ўртаси сувнинг тезлиги жиҳатидин ях боғламайдур эди, бу сувға кириб ғусл қилдим. Ўн олти қатла сувға чўмдум. Сувнинг совуқлуғи хейли таъсир қилди”. Совуқ забтига олган қиш кунида оқар сувга ўн олти мартаба шўнғиганини ҳис қилган одамнинг баданида қумурсқа ўрмалагандек вужуди беихтиёр жунжикади. “Ўн олти қатла сувға чўмдум” жумласи тагига чизмасдан, ўша саҳифага аллақандай белги қўймасдан кейинги бетга ўтилмайди.\nЎзининг содиқ йигитлари билан Кобулга бораётган Бобур йўлида баланд қорли тоғдан ўтишига тўғри келади. Қор отнинг тизидин юқорироқ, узангидан юқорироқ келади, тинимсиз ёғади. Йўлдошлари билан ёнма-ён туриб, қор тепиб йўл очади. Ҳаёти давомида кўрмаган қийинчиликка учрайди. Эътироф этиб ёзадики: “Ул неча кун бисёр ташвишлар ва машаққатлар тортилди, андоқким, муддатул умр мунча машаққат камроқ тортилиб эди. Бу матлаъни ўшал фурсатта айтилди:\nЧархнинг мен кўрмаган жавру жафоси қолдиму?\nХаста кўнглум чекмаган дарду балоси қолдиму?”\nБобурнинг машҳур ғазалининг бошланиши айни воқеликка биноан майдонга келади. Қор тепиб ҳориган Бобур одам бўйли қор капада нафас ростлаш учун ўтиради. Сўнгра атрофига назар ташлайди: “...намози хуфтанғача қор онча чопқулаб ёғдиким, мен энгашиб ўлтуруб эдим, орқамға ва бошимға ва қулоқларимнинг устига тўрт эллик қор бор эди”. Бундай аниқ тасвир худди расмдагидек аниқ тасаввур қилинади. “Бобурнома”нинг ҳикмати шундай саҳифаларда аён бўлади.\nБобур назаридаги кунлик вақтнинг ўлчови учун танланган асос ёзилган ўринни ўқиб, хаёлим асрлардан асрларга кўчди. Мен Бобур ёнида ва Бобур гўё менинг ёнимда пайдо бўлди.\nНега? Бугун биз кунлар тез ўтаётганидан, нафас олиш учун вақт етмаётганидан, одамларнинг ҳеч бир нарсага улгура олмаётганидан ва шунга ўхшаш бир олам нарсалардан нолиб ёзғирамиз. Булар ёнига бундан ярим ё бир аср олдин ўтган одамларнинг салобати ва бугунги олтмиш-етмишбойларнинг нисбатан ёш кўриниши ҳамда Ернинг ўз ўқи теграсида айланиши тезлашганига оид тахминлар қўшилади. Давраларда вақтдан гап очилса, гўё энг охирги оламшумул янгиликдан бошқаларга маълумот берган кимса зиммасидаги амри маъруф-наҳйи мункарни адо қилгандек ўзини бахтиёр сезади. Ҳолбуки, олам ўз ҳолича айланиб турибди, ҳар ким ўз ҳолича вақтини, ташвишларга кўмилиб, умрини ўтказиб юрибди. Эҳтимол узундан-узун, умридан узун, асрлардан узун орзуларга, гўё бу оламдан абадий қоладигандек чексиз орзу-ҳавасларга берилиш – балки ана шу омиллардир вақтнинг тез ўтаётгани сабаб? Яна Яратгувчи яхши билади. Бандамиз. Аммо “Бобурнома”нинг охирроғида бир кеча-кундуз ўлчови, бир соат ичидаги дақиқаларга доир муҳим гап бор: “Нечукким, бизнинг вилоятлар истилоҳида кеча-кундузни йигирма тўрт қисм қилибтурлар, ҳар қайсисини бир соат дебтурлар ва ҳар соатни олтмиш қисмат қилибтурлар, ҳар қайсисини бир дақиқа дебтурларким, бир кеча-кундуз минг тўрт юз дақиқа бўлғай. Дақиқанинг миқдори тақрибан олти қатла “Фотиҳа”ни “Бисмиллоҳ” била ўқуғунчадурким, бир кеча-кундуз секкиз минг олти юз қирқ навбат “Фотиҳа”ни “Бисмиллоҳ” била ўқуғунча бўлғай” (265-бет). Ўқидим. Деярли Бобур айтганича бор. Бу ҳақиқат одамни ҳаяжонга солади.\nҚаранг, бунда беш аср олдин ҳазрат Бобур бир дақиқада “Фотиҳа”ни “Бисмиллоҳ” билан қанча вақтда ўқиган бўлса, бугун биз ҳам тақрибан шунча сонияда ўқир эканмиз. Назаримда, ташвишлар, ваҳималар, ғавғолар, ғалвалар, иғволар, ғийбат ва ғурбатлар – мана шулар вақтнинг заволи.\nКунлик вақт ўз ҳолича, беш аср муқаддам не ҳолда бўлса, тасаввуримча, бугун ҳам тахминан шу ҳолда. Аммо ундан фойдаланиш усуллари бошқача; узоқни яқин қилиш йўллари ўйлаб топилди. Ҳаддан ташқари узоқ бўлиб туюладиган, ойлаб пиёда йўл юриладиган уммон ортига ҳам учоқлардан бир нечта соатда етиб борилади. Бу инсоният ақли билан ўзига ўзи осон яшаш шарт-шароити яратиб олганидан дарак беради. Зеро, инсонга ақл неъмати вақтидан унумли фойдаланиш, ўз вужудига назар солиш, нафс қутқусини жиловлаш, кўнгил кўзини ғубордан тозалаш ва шу каби кўплаб эзгу амаллар учун инъом этилгандир. Абадиятга нисбатан инсон умри “ўнгидан сўлига боққанча” ёки бир киприк қоққанча фурсат. Демак, одам умрини ғанимат билиши, вақт тезлигидан нолимасдан сабабни, айбни ўзидан излаши керак. Дақиқанинг ҳеч ким хаёлига келмаган, ўзига хос бобурона ўлчови ва, умуман, “Бобурнома”дек муаззам китоб ҳикматлари ҳозир ҳам бизга ҳаёт жумбоқларидан сабоқ беради.\n339 марта ўқилган.


Сув келтирган элда азиз, Уни тўхтатиб қўйганчи? (2019 йил, 18 сон) | insonvaqonun.uz\nБош саҳифа/Олам ва одам/Сув келтирган элда азиз, Уни тўхтатиб қўйганчи? (2019 йил, 18 сон)\nСув келтирган элда азиз, Уни тўхтатиб қўйганчи? (2019 йил, 18 сон)\nОҚОЛТИН туман адлия бўлими томонидан Сардоба шаҳарчаси Ат-Термизий кўчасида яшовчи Б.Маматов ва бир гуруҳ аҳолининг ичимлик суви етказиб бериш бўйича вужудга келган муаммоларини ҳал қилишда ёрдам беришни сўраб ёзган мурожаати ўрганиб чиқилди. Аниқланишича, туман марказидаги Ат-Термизий кўчасига яқин бўлган собиқ “Ёғ экстракт” корхонаси ҳудудида қазиб чиқарилган сув қудуғидан ичимлик суви корхона рухсати билан қувур орқали чиқарилиб истеъмол қилиб келинган. Ушбу корхона тугатилгандан сўнг корхона ҳудудида жойлашган сув қудуғи туман сувоқова ҳисобига ўтказилиб, фуқароларга ичимлик суви бериш тақиқланган.\nТуман адлия бўлими томонидан фуқароларнинг манфаатларини кўзлаб Оқолтин туман Сувоқова корхонасига киритилган тақдимнома қисқа кунларда ижобий ҳал этилди.\nУшбу тақдимнома Сувоқова корхонасининг соҳага масъул ходимлари томонидан муҳокама қилиниб, зудлик билан чора-тадбирлар кўрилди. Жумладан, сув узатиш минораси оператори бўлиб ишлаб келган Д.Умарова сув тортиш насосига эътиборсизлик билан қараганлиги оқибатида сув насоси куйиб, яроқсиз ҳолатга келган. Натижада Ат-Термизий ва Валихонов кўчаларида яшовчи аҳоли 15-20 кун мобайнида ичимлик сувисиз қийналган.\nУшбу ҳолат бир неча бор такрорланганлиги сабабли, оператор Д.Умарова эгаллаб турган вазифасидан бўшатилди. “Кўркам диёр” МФЙда жойлашган сув минораси тик қудуғига янги “Grandfor” GF-450 насоси ўрнатилди. Ҳозирги вақтда Ат-Термизий ва Валихонов кўчаларида яшовчи аҳоли ичимлик суви билан тўлиқ таъминланди.\nОқолтин туман адлия бўлими бошлиғи


04.11.2021 19:21 0 3053\nТезкор-қидирув ишлари натижасида, жорий йилнинг 10 ойи давомида 4 минг 222 та автомототранспорт воситаларидан 3073 таси топилиб, 16 млрд. 398 млн. сўмлик қарздорликлар ундирилди.\nЖумладан, фуқаролик ишлари бўйича Миробод туманлараро судининг 2020 йил 19 октябрдаги ижро варақасига асосан қарздор корхонадан ундирувчи Н.З. фойдасига 279.250.000 сўм моддий зарар ундириш тўғрисидаги ижро ҳужжати юзасидан 2020 йил 10 ноябрда Мажурий ижро бюросининг Бектемир туман бўлими томонидан ижро иши қўзғатилган.\nИжро ҳаракатлари давомида қарздорга тегишли бўлган Jeep Porsche Cayenne русумли автотранспорт воситасига қидирув эълон қилинган эди.\nБюронинг қидирув бўлими томонидан тезкор қидирув ишлари олиб бориш жараёнида қидирувда бўлган автотранспорт воситаси жорий йилнинг 25 октябрь куни Фарғона вилоятидан топилиб, давлат ижрочисига топширилиши таъминланди.\nХудди шунингдек, жиноят ишлари бўйича Яккасарой туманлараро судининг ижро варақасига асосан қарздор У.Ю.дан ундирувчи Тошкент шаҳар божхона бошқармаси фойдасига 575 млн. сўмлик жиноят натижасида етказилган зарар ундириш тўғрисидаги ижро ҳужжати юзасидан Бюронинг Учтепа туман бўлими томонидан ижро иши қўзғатилган.\nИжро ҳаракатлари давомида қарздорга тегишли бўлган ORLANDO давлат рақамли автотранспорт воситасига ҳам йилда қидирув эълон қилинган.\nҚидирув ишлари олиб бориш жараёнида, ушбу автотранспорт воситаси ҳам Тошкент шаҳар Мирзо Улуғбек туманидан топилиб, ҳужжатлар расмийлаштирилди.\nҚидирув ишлари давом этмоқда.\nЖамият 15/01, 12:29


ХОМИЛАДОРЛИК ПАЙТИДА ҚАНДАЙ ВИТАМИНЛАР ИЧИЛАДИ.\nХомиладорлик даврида соғлом турмуш тарзига риоя қилиш ва тўлақонли озиқланиш бўлажак фарзандингизнинг тўрт мучалини соғ-саломат туғилишининг гаровидир.\nХомиладор аёл истеъмол қилаётган овқатлар таркибидаги оқсил моддалари, углеводлар, ёғлар, витаминлар ва микроэлементлар доим хам етарли бўлмайди. Шунинг учун қуйидаги холларда айнан хомиладорлик даврида қабул қилиш учун ишлаб чиқилган препаратларни ичиш буюрилади;\n• Хомиладор аёлнинг етарли озиқланмаган пайтида;\n• Авитаминоз, анемия ва бошқа экстрагенитал касалликлари бор аёлларда;\n• Илгариги хомиладорлиги ривожланмай қолган ёки нуқсон билан туғилган пайтда;\n• Ўттиз ёшдан юқори хомилдорларда.\nЭсда тутиш жоизки, витаминларни барча аёлларга бирдек тавсия этиш нотўғри бўлади. Негаки айнан витаминларнинг ўзи хам айрим холларда уларни ўзлаштиришда иштирок этувчи аъзолар – жигар ва буйракларга куч келиши мумкин.\nХомиладорликнинг биринчи триместрида хомилада нуқсон пайдо бўлмаслиги учун қуйидаги препаратларни ичиш тавсия этилади: 1. Фолиев кислотаси; 2. Йод препаратлари; 3. Витамин Е.\n12 хафтадан кейин эса акушер-гинекологлар кўрсатмалари асосида хомиладор аёл организмига зарур бўлган йод (суткалик талаб 250 мг гача), кальций минерали (суткалик талаб 1500 мг гача) тутувчи препаратлар - витрум-остеомаг, кальцемин, кальцемин адванс тавсия этилади.\n3 –триместрдан бошлаб С, А, ва D витаминлари, шунингдек темир препаратлари ичиш талаб этилади.\nХозирда гинекологлар томонидан энг кўп тавсия этилаётган препаратлар қуйидагилар:\n• Витрум-пренетал форте\n• Комплевит мама\nФеврал 25, 2018 5823 1 Рукн АКУШЕРЛИК


«Чорвоқ оромгоҳи» дам олиш маскани аукционга қўйилди – Kommers.uz\nБизнес\t12:30 | 15.11.21\n«Чорвоқ оромгоҳи» дам олиш маскани аукционга қўйилди\nОромгоҳ 70,35 гектар майдонни эгаллаган\nТошкент вилояти Бўстонлиқ туманида жойлашган «Чорвоқ оромгоҳи» дам олиш маскани аукционга қўйилди. Сотув бўйича маълумотлар E-AUKSION порталига жойлаштирилди.\nМаълум қилинишича, инвестиция киритиш миқдори ихтиёрий бўлиб, талабгорларнинг хоҳишига қараб белгиланади. Оромгоҳ 70,35 гектар майдонни эгаллаган. Бино-иншоотлар майдони 51 минг 125,88 квадрат/метрни ташкил этади.\nДавлат активларини сотиш икки босқичда ўтказилади. Биринчи босқичда талабгорлар олдиндан малакаланади. Жумладан, савдоларда қатнашиш учун талаб қилинган ҳужжатларнинг тўлиқлиги, закалат пули келиб тушганлиги, давлат активларидан келгусида фойдаланиш йўналишларига қўйилган талабга нисбатан талабгор томонидан таклиф этилган бизнес концепцияси лойиҳасининг мақбул ёки мақбул эмаслиги кўриб чиқилади. Иккинчи босқичда талабгорнинг тижорат таклифлари (сотиб олиш нархи ва тўловни амалга ошириш муддати) ҳамда тўлов қобилияти баҳоланади.\nТалабгорлардан келиб тушган таклифларни умумлаштирилган ҳолда кўриб чиқиш ва тегишли қарор қабул қилиш учун давлат мулкини сотишда тендер савдоларини ўтказиш бўйича давлат комиссиясига киритилади ҳамда мазкур комиссия қарорига асосан ғолиб аниқланади. Закалад пули аклиф этилаётган нархнинг камида 5 фоиз миқдорида бўлиши белгиланган.


iPhone SE 2020 (iPhone 9 ёки iPhone SE 2) аллақачон дўконга чиқди! - Terabayt.Uz\nШу кунларда бутун дунёда интиқлик билан кутилаётган смартфонлардан бири – Apple корпорациясининг iPhone SE ҳамёнбоп модели давомчисидир. Унинг iPhone SE 2 номи остида чиқиши айтилаётганди, аммо компания ўзининг Хитойдаги расмий сайтида iPhone 9 номи билан, нархини ҳам кўрсатган эди. Лекин...\nЎҚИНГ: Apple сайти тасдиқлади: iPhone SE ҳам, iPhone 9 ҳам эмас, балки...\nКуни кеча Apple ушбу қурилмасининг биринчи расмий суратини ўзининг Германиядаги сайтига чиқарган. Энди эса бу айфон Хитойдаги энг йирик онлайн дўкон – JD.com платформасида пайдо бўлди. Бироқ бу гал мазкур смартфон яна iPhone 9 номи остида кўрсатилган:\nОнлайн дўкондаги маълумотга кўра, iPhone SE 2020 савдоси 1 майдан 10 майгача бўлган муддатда бошланади. Бу эса унинг расмий тақдимоти 15 апрелда бўлиб ўтиши ҳақидаги хабарларни тасдиқламоқда.\nУшбу смартфоннинг ташқи қиёфаси iPhone 8 моделига ўхшаш, лекин унда iPhone 11 флагманларидаги Apple A13 процессори қўлланмоқда. JD.com дўкони ҳам унинг бошланғич конфигурациядаги версияси 400 доллардан бошланишини айтмоқда.\nЎҚИНГ: ЖИДДИЙ ЖАНГ: Snapdragon 865 vs Apple A13 Bionic! (+«жонли» видео)\n#Apple #Apple iPhone #нархлар #онлайн дўкон #смартфонлар #iPhone SE 2 #iPhone 9 #Apple iPhone 9 #Apple iPhone SE 2020


19:21 / 12.03.2017\nТуркиянинг оилавий масалалар ва ижтимоий сиёсат вазири Фатма Бетюл Сайян Кайя Нидерландия ҳукумати уни "номақбул хорижлик" деб эълон қилганидан кейин Европага кириш ҳуқуқидан маҳрум бўлиши мумкин. Нидерландия телерадиоэшиттириш корпорацияси бу ёрлиқ остида айнан нима назарда тутилгани ва унинг қандай оқибатларга олиб келиши мумкинлигини таҳлил қилди.\nТелеканал маълумотларига кўра, бу ибора муайян кишиларнинг мамлакатга келиши номақбул экани, зеро унинг жиноят содир этгани ёки хавф туғдиришини кўзда тутади. "Номақбул хорижлик" деб эълон қилинган инсон дарҳол мамлакатни тарк этиши керак бўлади, акс ҳолда унга олти йилгача қамоқ жазоси ёки депортация хавф солади. Бу қонун расман бутун Шенген зонасида қўлланади. Бу эса шу инсоннинг бошқа Европа мамлакатларида пайдо бўлиши номақбул эканини билдиради.\nТуркия бош вазири Биноли Йилдирим Туркия Нидерландия ҳукуматининг бундай ҳаракатларига кескин жавоб беришини маълум қилди.\nБундай ёрлиқнинг муддати шарт-шароитларга боғлиқ бўлади. Максимал муддат 10 кундан иборат экани қайд этилган, бироқ агар давлат бу инсон миллий хавфсизликка мунтазам равишда хавф солади деб топса, муддат янада узайтирилиши мумкин. Ёрлиқни ёзма мурожаат орқали бекор қилиш имкони мавжуд. Бундан ташқари, Нидерландия хавфсизлик ва адлия вазирлиги "номақбул хорижлик" деб эълон қилинишига доир қарорни бекор қилиш ҳуқуқига эга.\nНидерландияда бир йилда неча киши "номақбул" деб топилиши номаълумлигича қолмоқда. 2008 йилда олинган сўнгги маълумотларга кўра, Иммиграция ва маҳаллийлаштириш хизмати 1550 кишини "ноқонуний хорижлик" деб топган.\nАмстердам ва Анқара ўртасидаги дипломатик зиддият ҳолланд ҳукуматининг мамлакатда Туркия конституцион ислоҳотини қўллаб-қувватловчи чиқишларни тақиқлаш қарори фонида бошланган. Тақиқловга қарамай, шанба куни Фатма Бетюл Сайян Кайя Германиядан бу мамлакатга келди. Бироқ полиция унга турк диаспорасига мурожаат қилиш имконини бермади, шу билан бирга консулликка киришни блоклаб қўйди. Бир неча соат ўтгач, вазир "номақбул хорижлик" дея эълон қилинди ва Нидерландия полицияси ҳамроҳлигида Германияга қайтарилди.\nТуркия вазир тақиқлов номақбул хорижлик


Тинчлик, хавфсизлик, хотиржамлик неъмати тансиқ бўлиб бораётган бир даврда Ўзбекистондай юртда яшаш, унинг бир бўлаги сифатида ислоҳотларнинг кузатувчиси эмас, фаол иштирокчиси бўлиш ҳам шараф, ҳам масъулиятдир. Бундай шараф ва масъулиятнинг юкини кўтариш ҳар кимга ҳам насиб қилавермайди.\nОдам боласи туғилгандан сўнг оилада, таълим масканида, маҳаллада улғаяди, муайян муҳитда шаклланади. Шунингдек, инсон ҳаётидаги ўзига хос давр биринчи галда маҳаллада юз беради. Бир болага етти қўшни ҳам ота, ҳам она экани бежиз эмас.\nИнсон бир-биридан маънавий озуқа олиб, ўзининг онги, тафаккури, маънавий олами билан бир-бирига таъсир этиб яшайди. Ер юзида одамлар азалдан жамоа бўлиб яшаган. Айниқса, Шарқда аҳолини бир-бирига яқинлаштирувчи, ўзаро мулоқотда бўлиб яшашга чорловчи маскан – маҳалладир. Инсон маънавиятини бойитувчи, тарбия берувчи маскан сифатида маҳалланинг ўрни алоҳида. Юртимизда маҳаллаларга катта эътибор берилаётгани ҳам бежиз эмас.\nМустақил Ўзбекистон шароитида маҳалла – маҳаллий ҳокимият органининг энг қуйи ва асосий бўғинидир. Бу ўзбек халқининг узоқ йиллик тарихига бориб тақалади ва ўзига хос хусусият, анъаналар билан тавсифланади.\nБугунги кунда маҳаллаларда осойишталик барқарор таъминланаётгани, ҳуқуқбузарлик ва жиноятларнинг кескин камайишида ички ишлар органлари ходимлари, хусусан, профилактика инспекторларининг алоҳида ўрни бор. Уларнинг саъй-ҳаракатлари туфайли фуқароларнинг кўплаб муаммолари ўз ўрнида барҳам топиб, аҳоли билан ҳамкорлик мустаҳкамланяпти. Одамлар эндиликда ички ишлар органлари ходимлари ўзларининг ҳуқуқий маслаҳатчиси, ҳимоячиси эканини чин дилдан ҳис этиб, кези келганда, жиноятчиликка қарши курашишда осойишталик посбонларига яқиндан ёрдам беряпти.\nИчки ишлар органлари ҳуқуқбузарликлар профилактикаси бўлим (бўлинма)лари томонидан жорий йилнинг ўтган 6 ойида жиноятчилик ва ҳуқуқбузарликларнинг барвақт олдини олиш, жамоат тартибини сақлаш ва фуқароларнинг хавфсизлигини таъминлаш борасида бир қатор ишлар амалга оширилди.\nЎтказилган тадбирлар натижасида умумий жиноятчилик суръати республикада ўтган йилнинг шу даврига нисбатан 6935 тага камайишига эришилди.\nМаҳаллаларда жиноятчиликка қарши муросасиз муҳитни яратиш, энг аввало, ҳуқуқбузарликларнинг содир этилиш сабаблари ва шарт-шароитларини барвақт бартараф этиш, аҳолининг ҳуқуқий маданиятини ошириш, уларда қонунга ҳурмат ҳамда қонун бузилишининг ҳар қандай кўринишига муросасизлик туйғусини сингдириш йўли билан ҳуқуқбузарликлар профилактикасини таъминлашда «Жиноятга қарши курашиш ҳақиқати ва адолати» тизими асосида ҳар бир содир этилган жиноят шу куннинг ўзида кенг жамоатчилик ўртасида муҳокама қилиниши йўлга қўйилди.\nЖиноятчиликни жиловлаш мақсадида амалга оширилган ишлар натижасида республикада мавжуд 9093 та маҳалланинг 5747 тасида ёки 63,2 фоизида умуман жиноят содир этилишига йўл қўйилмади, 495 тасида ёки 37,2 фоизида жиноятлар камайишига эришилди.\nПрофилактика инспекторлари томонидан фуқароларнинг ўзини ўзи бошқариш органлари билан ҳамкорликда ўтказилган тадбирларда оилаларда ижтимоий-маънавий муҳитнинг барқарор бўлишига эришиш бўйича 16778 та оиладаги турли низолар ўрганиб чиқилди. Натижада 13739 та оиланинг нотинчлигига барҳам берилиб, 5138 та оила ажралиб кетишининг олди олинди.\nЎзбекистон Республикаси Президентининг «Жамоат хавфсизлигини таъминлаш самарадорлигини ошириш бўйича қўшимча чора-тадбирлар тўғрисида»ги қарори асосида Қорақалпоғистон Республикаси Ички ишлар вазирлиги, Тошкент шаҳар ва Тошкент вилояти ички ишлар бош бошқармалари ҳамда вилоятлар ички ишлар бошқармаларида ташкил этилган жамоат хавфсизлигини таъминлашни рағбатлантириш жамғармалари ҳисобидан бириктирилган ҳудудда жиноятлар даражаси пасайишига эришилди. Уларнинг олдини олиш ва бартараф этиш чора-тадбирларини ўз вақтида кўрган маҳалла фуқаролар йиғини раислари ва фаоллари, профилактика инспекторлари ҳамда уларнинг ёрдамчилари, «Маҳалла посбони» жамоатчилик тузилмасининг алоҳида ўрнак кўрсатган аъзолари ҳар ойда тегишли тартибда рағбатлантириб келиняпти.\nАйтиш мумкинки, 2019 йилнинг февраль, март, апрель, май ойлари якунлари бўйича республикада 15831 нафар шахс (шундан 1022 нафар маҳалла фуқаролар йиғини раиси, 468 нафар фаол, 11404 нафар профилактика инспектори, 2091 нафар уларнинг ёрдамчиси, 525 нафар «Маҳалла посбони» жамоатчилик тузилмаси аъзоси, 75 нафар «Фидокор ёшлар» жамоатчилик патруль гуруҳлари аъзоси, 246 нафар фуқаро) 11,8 млрд сўмдан ортиқ миқдорда моддий рағбатлантирилди.\nТаъкидлаш жоизки, ўзаро меҳр-оқибат, аҳиллик ва тотувлик, эҳтиёжманд, ёрдамга муҳтож кимсалар ҳолидан хабар олиш, етим-есирларнинг бошини силаш, тўй-томоша, ҳашар ҳамда маъракаларни кўпчилик билан ўтказиш, яхши-ёмон кунда бирга бўлиш каби халқимизга хос урф-одат, анъаналар, авваламбор, маҳалла муҳитида шаклланган ва ривожланган. Хусусан, маҳаллада нафақат ота-она ва фарзанд, ёши улуғлар билан ёшлар, қолаверса, устоз-шогирд ўртасидаги муносабатларнинг ҳам ахлоқий асослари вужудга келган, маҳалладаги ижтимоий назорат туфайли таъминланган.\nМаҳаллада амалга оширилаётган ҳар бир тадбир, албатта, шу жойда ўсиб-улғаяётган ёш авлод кўз ўнгида содир бўлади. Катталарга ҳурмат, кичикларга иззат, кексалар, беморлар ҳолидан хабар олиш, етим-есирларга мурувват, ободончилик, саранжом-саришталик, ҳалоллик ва поклик, инсонпарварлик сингари фазилатлар, халқимизга хос урф-одатлар илк бор маҳаллада таркиб топган.\nИнсон одоб-ахлоқини муайян тартибга солувчи, эзгулик сари ундовчи, унга маънавият қоидаларидан дарс берувчи ва шарқ кишисининг қалбида юксак маънавий фазилатларни тарбиялайдиган маскан – маҳалладир. Маҳалладаги тартиб-қоида, урф-одатга ҳамма бирдек бўйсуниши шарт.\nБолаларимизга етти қўшнининг ота-оналик қилиши бирортамизга малол келмайди, келинимиз ахлоқи учун қўни-қўшни ҳам ўзини жавобгар ҳис қилишини фақат яхшилик аломати деб биламиз. Фарзандларимизнинг ножўя қадамидан қўшнимиз вақтида огоҳлантирса, унга фақат раҳмат айтамиз. Аждодларимиз иймонли ҳаёт кечириш деганда, айнан шундай турмушни тушунган, улар ҳеч қачон кам бўлмаган. Ўз маҳалласи ҳақида қайғуриш, шу жойдан чиққан улуғ инсонлар билан фахрланиш, маҳалла шаънини сақлаш, ободлиги учун хизмат қилиш бугун ҳам халқимизнинг эзгу фазилатларидан ҳисобланади. Одамлар ҳаётини, улар маънавиятини маҳаллалар тимсолида бемалол кузатиш мумкин. Ҳеч иккиланмасдан айтиш керакки, ҳар қайси хонадон, юртимиздаги маънавий иқлим ва вазиятни англамоқчи бўлсак, бу борадаги ҳақиқий манзаранинг ёрқин ифодасини, аввало, маҳалла ҳаётида ойнадек яққол кўриш имконига эгамиз.\nМаҳаллада одамлар бир-бирини яхши билади. Бегона одам маҳаллага кирса дарров сезилади. Шунинг учун ҳам Ўзбекистонда маҳаллаларга бўлган муносабат ўзгача.\nХулоса ўрнида айтиш мумкинки, давлат ва жамият қурилиши тизимини такомиллаштиришнинг устувор йўналишлари сифатида халқ билан самарали мулоқот механизмларини жорий этиш, фуқаролик жамияти институтларини ривожлантириш, уларнинг ижтимоий ва сиёсий фаоллигини ошириш; маҳалла институтининг жамият бошқарувидаги ўрни ҳамда фаолияти самарадорлигини ошириш белгилаб қўйилди. Ушбу мақсадга эришишнинг асосий омилларидан бири маҳалла институти орқали аҳолини аниқ йўналтирилган тарзда ижтимоий муҳофаза қилиш тизимини такомиллаштириш, жамиятда маҳалла институтининг нуфузини янада ошириш, маҳалланинг вазифалари янги мазмун билан бойитилишига боғлиқдир. Шу нуқтаи назардан, бугунги кунда қадимий ва ноёб бошқарув шакли бўлган маҳалла институтини ҳар томонлама ривожлантириш, унинг ваколатларини янада кенгайтириш ҳамда қонунчилик тизимида белгилаб берилган ваколатлардан янада самарали фойдаланиш тақозо этилади.\nБир сўз билан айтганда, бугун маҳалла халқни тарбиялайдиган, одамлар қалбида эзгу ғояларни шакллантирадиган маскан сифатида гуллаб-яшнаб, маънавиятимизга таҳдид солаётган бузғунчи ғояларга қарши курашда ўзининг эзгу амаллари билан хизмат қилмоқда.\nБундай эзгу мақсадларни рўёб топтиришда ички ишлар органлари ходимлари ҳам маҳалла оқсоқоллари билан ҳамкорликда кечаю кундуз фаолият олиб боришяпти.


O’zLiDeP тадбиркорга 600 миллион сўм кредит олишда кўмаклашди\nҚўрғонтепа туманидаги Олтинсой маҳалла фуқаролар йиғини ўрамида бир неча йил аввал каттагина ҳовуз барпо қилинган эди. Аммо лоқайдлик, бепарволик сабаб ҳеч қанча вақт ўтмай, ушбу сув ҳавзаси қурғоқчиликка юз тутгани ачинарли. Кимдир жавлон уриб фойдаланса арзийдиган жой қаровсиз турган бир пайтда янги ташаббус илгари сурилди. 2018 йилда Мирфаёз Мамажонов мутасаддиларга бўш турган ҳовуздан унумли фойдаланиш бўйича бизнес лойиҳасини тақдим қилди. Албатта, хайрли тадбир туман масъулларига маъқул келди. Шундай ташаббусни қўллаб-қувватламай бўладими?!\n2018 йилнинг ноябрь ойида тадбиркор мазкур ҳовуз жойлашган 5 гектар ерни “ ноль” харид қийматида сотиб олиб, .“Striving for restoration” баликчилик фермер хўжалигини ташкил қилди, таъмирлаш ишларини бошлади. Таъмирлаш ишлари якунлангач, ҳовузга шу ер майдони четидаги катта ариқдан сув олиб келинди. 2019 йил бошидаёқ Улуғнор туманидаги балиқчиликка ихтисослашган фермер хўжаликлари билан шартнома тузилиб, балиқ личинкалари келтирилди. Ўтган бир йил вақт ичида личинкалар астойдил парваришланиб, айни кунда улар етилиб, харидоргир маҳсулотга айланди.\n-Етилган балиқлар гўшти ўртача беш килограммни ташкил қиляпти, - дейди тадбиркор. –Режаларимиз кўп. Ёнига яна битта ҳовуз қурилишини бошлаганмиз. Ҳозирги кунда 3 гектар ер майдонида балик парваришини йўлга қўйганмиз. Қолган 2 гектар ер майдонида паррандачилик ҳамда чорвачилик йўналишида фаолият бошламоқчимиз. Бунинг учун барча имкониятларимизни ишга солганмиз. Шароитлар бор, маблағимиз етарли. Яқин кунларда бу йўналишдаги ишларимизни ҳам йўлга қўямиз.\nБироқ тадбиркорнинг оғриқли муаммоси бор. Унга балиқчиликда сувни кайта ишлаб берадиган ускуна зарур. Хориждан келтириладиган мазкур ускуна учун маблағи етарли эмас. O’zLiDeP Қўрғонтепа туман Кенгаши тадбиркорнинг жонига оро кирди. Биргина мурожаат билан барча зарурий ҳужжатлар тайёрланди. Вилоят “Ипотека” банкидан имтиёзли давр билан олинган 15 фоизли 600 миллион сўм кредит маблағи бемалол ускуна учун етади.\nТадбиркорлар бугун партия туман Кенгаши фаолиятидан мамнун. Мурожаатлари жойида, кечиктирилмай ҳал этилаётган фуқароларнинг ишончлари сафдошларимиз сони ортиб боришига хизмат қилаётир.\nБизнес тузилмалари ва фермерлар билан ишлаш\nбўлими мудири в.б.\nАктам Хаитов: Тадбиркорлар сонини кўпайтириш ва одамларни ишбилармон қилиш — асосий мақсадимиз\n"Чорсу" меҳмонхонаси ва ниҳоят сотилди\nУкувчи 29 июн 2020 16:08\nОддий фукарога ердамлашдими?


БОШ МАҚСАД - ТИНЧЛИКНИ ТАЪМИНЛАШ, ФАРОВОНЛИКНИ ЮКСАЛТИРИШ\n24 октябрь - БМТ ташкил топган кун\nМаълумки, дунёда тинчликни сақлаш миллатлар ва халқларнинг ўзаро ҳамжиҳатлигини, давлатларнинг ихтиёрий равишда бирлашишини тақозо қилади. Айни шу мақсад рўёби йўлида Иккинчи жаҳон урушида фашизм устидан қозонилган ғалабадан сўнг мустақил давлатларнинг тенглиги асосида Бирлашган Миллатлар Ташкилоти тузилган.\nАслида бундай ташкилот тузиш ҳақидаги дастлабки фикрлар 1942 йилда гитлерчи давлатларга қарши кураш олиб бораётган мамлакатлар раҳбарлари томонидан ўртага ташланган эди. 1943 йилда АҚШ, Буюк Британия, собиқ иттифоқ ва Хитой ташқи ишлар вазирликлари қўшма кенгашида БМТ ҳақидаги фикр аниқ баён қилинган. Ташкилот низоми эса 1945 йил 24 октябрда кучга кирган эди. Шу боисдан мазкур сана БМТ ташкил топган кун сифатида кенг нишонланади.\nБугун мазкур ташкилот мамлакатлар ва халқлар ўртасида тинчликни сақлаш, ҳамкорлик муносабатларини кенгайтириш ва мустаҳкамлаш воситаси сифатида бўй кўрсатмоқда.\nЎзбекистон ушбу нуфузли ташкилотга 1992 йил 2 мартда аъзо бўлиб кирди. БМТ Бош Ассамблеясининг ҳар йили сентябрда ўтказиладиган сессияларида давлат раҳбарлари чиқиш қилиб, жаҳон аҳли эътиборини муҳим масалаларга қаратадилар.\nЖумладан, шу йил 23 сентябрь куни пандемия туфайли видеоанжуман шаклида ўтган БМТ Бош Ассамблеясининг 75-сессиясида давлатимиз раҳбари илк маротаба ўзбек тилида нутқ сўзлади. Президент ўз маърузасида халқаро ҳамжамият эътиборини минтақавий ва глобал аҳамиятга эга бўлган долзарб масалалар юзасидан Ўзбекистоннинг сиёсий, ижтимоий ва иқтисодий модернизация қилишнинг устувор йўналишини тақдим этди. Президентимиз ўз нутқида қўшни давлатлар билан ҳамжиҳатликда минтақада тинчликни сақлаш, барқарорликни таъминлаш долзарб масала эканига алоҳида урғу берди.\nҚолаверса, Афғонистонни Марказий Осиёнинг ажралмас қисми сифатида қабул қилишимиз, 2018 йил март ойида ўтказилган Афғонистон бўйича олий даражадаги Тошкент конференцияси афғон муаммосини ечиш учун халқаро ҳамжамият саъй-ҳаракатларини сафарбар этишда янги босқич бўлгани, минтақада иқтисодий интеграция жараёнларига Афғонистонни кенг жалб этиш мақсадида "Сурхон - Пули Хумри" электр узатиш тармоғини, Мозори Шарифдан Ҳинд океани портларига чиқадиган темир йўл қурилиши каби йирик инфратузилма лойиҳаларини амалга оширишга киришилгани қайд этилди.\nПрезидентимиз нутқида таъкидланганидек, давримизнинг ўткир муаммоларидан яна бири - глобал иқлим ўзгаришларидир. Бугунги кунда ҳар бир мамлакат бу жараённинг салбий таъсирини ҳис этмоқда. Минг афсуски, бундай ўзгаришлар Марказий Осиё тараққиётига ҳам катта хавф туғдирмоқда.\n"Эътиборингизни яна бир бор Орол денгизи қуришининг ҳалокатли оқибатларига қаратмоқчиман. Оролбўйи ҳудуди экологик фожианинг марказига айланди. Биз мавжуд аҳволни яхшилаш учун бу ерда икки миллион гектар янги ўсимлик майдонлари ва дарахтзорлар яратиш, тупроқ қатламини шакллантириш бўйича улкан ишларни амалга оширмоқдамиз", деди Шавкат Мирзиёев.\nМавжуд вазият инобатга олиниб, Оролбўйи минтақасини экологик инновация ва технологиялар ҳудуди, деб эълон қилиш ҳақида БМТ Бош Ассамблеясининг махсус резолюциясини қабул қилиш таклиф этилди.\nШу куни Президентимиз дунёда камбағалликни ва қашшоқликни тугатиш бўйича махсус кодекс ишлаб чиқишни ҳам таклиф этдики, бу каби кўплаб таклифлар нафақат юртимиз, балки жаҳон мамлакатлари аҳолиси манфаатларини таъминлашга қаратилгани билан аҳамиятли бўлди.\nЖаҳондаги энг нуфузли ташкилот тузилганига бу йил 75 йил бўлди. Ўйлаймизки, дунёда тинчлик-осойишталик, фаровонлик таъминланишида ташкилотнинг ўрни янада юксалиб бораверади.\nҚарши давлат университети доценти, фалсафа фанлари номзоди


Ўйнаб айтсангиз ҳам ўйлаб айтинг, ёхуд шўх қўшиқларда мазмун бўлиши шарт эмасми? - 22 Сентября 2013 - SHERLAR.BIZ - ENG YANGI SHERLAR 2018 2019\nSHERLAR.BIZ Sheshanba, 19.10.2021, 16:00\nГлавная » 2013 » Sentyabir » 22 » Ўйнаб айтсангиз ҳам ўйлаб айтинг, ёхуд шўх қўшиқларда мазмун бўлиши шарт эмасми?\nБу ҳақда гапирганда, бир ҳолатни афсус билан айтишга тўғри келади. Айрим ёш ижрочива ижодий гуруҳларнинг жамоатчилик эътиборига тақдим этаётган “асар”лари санъатнинг ҳеч қандай талаб вамезонларига жавоб бермайди. Нафақат мавзу ва мусиқа, ижро усуллари, балки саҳна ҳаракатларида очиқдан-очиқажнабий “оммавий маданият” кўринишларига тақлид қилиш, “юлдузлик” касалига чалиниш ҳолатлари тез-тезучраб тураётгани чинакам санъат мухлисларини ранжитмасдан қолмайди албатта". ИсломКаримов, “Юксак маънавият - енгилмас куч” асаридан Ҳар гал шоу бизнесимиздаги бугунги тутруқсизқўшиқлар, миллий қадриятларимизга хос бўлмаган клипларни нишонга олишдан аввал президентимизнингюқоридаги фикрларини беришга одатланганмиз. Боиси, биз тайёрлаётган мақолаларнинг асл моҳияти ана шусўзларда ўз ифодасини топган. Аммо, юқоридаги фикрларни қанча эслатиб ўтмайлик, қанча таҳлилий мақолалартайёрламайлик “енгил-елпи” қўшиқларнинг кўпайишига тўсқинлик қилолмаяпмиз. Бугун-ку, истаган одам, истаганқўшиғини айтиш имкониятига эга. Бироқ уни тарғиб қилаётганлар қаерга қарашяпти. Бугун сўнги вақтлардамусиқий эфирлардан тушмай қолган баъзи қўшиқларнинг сўзларини тахлил қилишга аҳд қилдик.\n“Жинниқилдими ёки ташлаб кетдими?”\nХонанда Баҳриддин Зуҳриддиновнинг “Опанг қани?”қўшиғи ёшу қарининг асаб толаларини чертяпти, десак муболаға бўлмас. Бу хонанданинг қўшиқ айтиш услуби вақўшиқда қизларнинг турли исмларидан фойдалагани бизга Умировни эслатиб юборди.\nЛайло опанг қани, Зуҳро опанг қани, Жинни қилди сани опанг мани. Барно опанг қани, Зебо опанг қани, Тентак қилди сани опанг мани. Қизиқ, Баҳриддин Зуҳриддинов аслида кимнинг опасига ошиқ, Барнонингми ёки Зебонинг? Буни менимча унинг ўзиҳам билмаса керак. Қўшиқни эшита туриб наҳот бизнинг санъат шу даражагача етиб келди, деб ўйлаб қоласан киши.Хўш, бу қўшиқнинг қай жиҳатини ўрнак қилиб кўрсатса арзийди? На мусиқасида ва на ижрода янгилик бор. Яна қўшиқўртасида “чақир” дея дўқ қилиши кишининг асабини қўзғайди. Дарвоқе гарчи ТVМ телеканалида “Жинни қилдисани опанг мани” жумлалари “Ташлаб кетди сани опанг мани” ҳолида кетаётган бўлса-да, қўшиқнинг интернеторқали тарқалган талқинида юқоридаги жумлаларни эшитамиз. Хуллас, бу кетишда Баҳриддинга ўхшаганхонандалар тингловчиларни ҳам тентак қилмаса бўлгани.\n“Олмахонни севиб... бўладими?” “Аъло ФМ” радиоси орқали ҳар куни хониш қилаётган Шаҳзодбекнинг “Олмахон” номли қўшиғини эшитибочиғи кулишни ҳам йиғлашни ҳам билмай қоласиз. Унда шундай сўзлар бор:\nЭй, қоматисарви равон, Қоши камон ғунчадахон. Сенга ишқим дилда пинҳон,олмахон. Шохдан шохга сакрайвериб, Ман шўрликни қийнайериб, Юрагимни қилдинг-ку, қон олмахон.\nИжрочи кимнидир масхара қиляптими ёки қўшиқ айтяптими билолмайсан киши. Қўшиқда олмахон дея бирор қизга хитоб қилиняптими ёкиҳайвонгами, буниям тушуниш қийин. Балки “Олмахон деган қизлар исми бор, мен шуни назарда тутганман”дейиши мумкин хонанда. Гарчи шундай бўлса, бу жумлаларда “шохдан-шохга сакрайвериб” деган сўзларга нахожат?\nҚайси дарахт қанча баланд бўлса ҳамки майлига Хаёлсуриб синган шохда ўтирмасанг бўлгани.\nЭҳтимол, бу ўринда шоир ҳам, қўшиқчи ҳам “ҳаркимнинг ноғорасига ўйнайверма, билиб-билмай хатога йўл қўйма” демоқчи бўлгандир? Барибир, нимадирёпишмаяпти? Бу фикрни ифодалаш учун қиз болани аллақандай жониворга ўхшатиш шартмикин?\nБунақа гўзалликдан гапирворади бу тилим, Турли туман ширин-шакар қизчаларни кўрганда. Хаёлимни ўртасида пайдобўлди севгилим Алло, Андижоним қадрдоним, меҳрибоним Кайфиятинг қанақа, мани ширин овозим, Кофта-майка, шиммиди юбка, Кийинвоса чиройли орамизда крутка....\nОчиғи, бу сўзларга, “Божалар” гуруҳининг“Баҳори ёзда” деган мазкур қўшиғига қандай фикр билдиришга ҳам ҳайронсан киши. Бир неча йилдан беригапирилавериб айтишга сўз қолмади. “Гапни гапир уққанга...” деб шуни айтишса керак-да. Бу қўшиқни таҳлилқилиб ўтиришга у қадар кўп вақт сарфламаслигингиз аниқ. Қулоқларингизнинг ўзи қўшиққа рад жавобини беришитурган гап. Аслида бу сафар ҳам Жаҳонгир Позилжоновни четлаб ўтмоқчи эдик аммо юқоридагилар эртага нега“Божалар”ни ёзмайсизлар, деб таъна қилишлари турган гап. Энг ёмони, неча йилдан буён бу гуруҳнингқўшиқларини таҳлил қилиб келаётган бўлсакда, ҳеч қандай ўзгаришни сезмаяпмиз.\n“Раҳимхон уялмадимикан?” Ўзбекистонда хизмат кўрсатган артист Сардор Раҳимхоннинг“Бомбей” қўшиғи йилнинг энг хит қўшиқлари қаторидан ўрин олган бўлса-да, уни ҳам ўта маънодор қўшиқларқаторига қўшиш анча мушкул.\nАмитабх Баччан, Абхишек Баччан, Яна Жая Баччан оиласиБаччан, Келини ҳам Айшвария Баччан. Майли ёмғир ёғаверсинтонгача, Ёмғирда ёқимлидир сайр Бамбукдан уй ясаб тонгачамамбо, Ўйинлар танго, эртанги жанго\nНаҳот шеър дейишгадилинг оғринадиган юқоридаги сўзларни қўшиқ қилиб айтишга Ўзбекистонда хизмат кўрсатган артист СардорРаҳимхон уялмаган бўлса? Ахир тингловчилар уни маънодор, мазмунли қўшиқлари учун ҳурмат қилиб эъзозлайди.Қўшиқ матни мусиқасига монанд ҳолда қофиядош сўзлардан ташкил топган деб уни оқлашга ҳаракат қиламиз-у аммоматнда қофиянинг ўзи ҳам анқонинг уруғи-ку.\n“Ёр васли писта билан боғланса-я” “Манго” гуруҳининг “Писта” номли қўшиғи тингловчиларга ҳавола этилганига анча бўлган бўлсада,кўтарилган мавзу баҳонасида уни ҳам ёддан чиқармадик. Бу қўшиқни эшитганимизда ҳали ҳаётнинг аччиқ-чучигинитушунмайдиган, мактаб болаларига мос қўшиқ бўлибди деб қўл силтагандик. Буни қарангки, қўшиқ ҳатто мактабболаларининг дидига ҳам тўғри келмайди. Қўшиқ сўзлари шу қадар бачкана тузилганки, уни тинглаган одам буқўшиқми ёки кўча болаларининг хархашаси деб ўйлаши тайин.\nПистани қандоқчақарлар о-о, Мана бундоқ чақарлар. Ёрга қандоқ ёқарлар о-о, Мана бундоқ ёқарлар.\nШоу бизнесимизнинг кундан кунга жадалликбилан ривожланиб бораётгани катта ютуғимиз бўлса, юқоридаги каби қўшиқлар ва қўшиқчиларнинг соникўпаяётгани ундан-да, катта камчилик эмасмикин? Бир вақтлар ёрга бўлган садоқат тилга олинганда қўшиқчиларгулни, ойни, қуёшни ёр тимсолида мадҳ этардилар. Замоннинг ўзгаришини қарангки, бугун ёр васли писта биланбоғланяпти. Гуруҳ вакиллари қўшиқ орқали нима демоқчи бўлганларини лоақал ўзлари тушунишганмикин?Маълумотларга қараганда “Пистани қандоқ чақарлар” жумлалари билан бошланувчи қўшиқ аввал ҳам бўлган, халқдасталари томонидан куйланган, оғиздан оғизга ўтиб юрган. Бироқ, ҳамма даврларда ҳам санъат асарлари ўшадаврга, муҳитга, одамларнинг дунёқарашига мос ҳолда тингловчиларнинг диди ва савиясини янада оширишикерак. “Пистани қандоқ чақарлар” бу вазифани қанчалик уддаларкин?! Бугун тилга олган қўшиқларимизнинг деярли ҳаммаси тингловчилар қулоғига ўрнашиб бўлган. Бунинг асосийсабаби унинг ўта мазмундор ёки тингловчига юксак маънавий озуқа беришида эмас. Аксинча мусиқанинг ритмиўйноқи, ҳар қандай кишини ташвишларни унутиб, рақсга тушишга ундашидагина холос. Бироқ бу дегани унингсўзлари ҳам “ўйнаб” ёзилсин дегани эмас. Ўйнаб гапирсанг ҳам ўйлаб гапир деганларидек хонандаларимиз шўхқўшиққа истаган сўзларини айтиб, одамнинг қулоғини қоматга келтиргандан кўра, мусиқанинг ўзини тақдим этибсукут сақлаб турганлари маъқул.\nКатегория: Shou biznes olami | Просмотров: 615 | | Рейтинг: 5.0/1


Украина Радаси ҳарбий вазият ҳақидаги қонунни маъқуллади\n08:39 / 13.05.2015\nУкраина парламенти президент Пётр Порошенко томонидан таклиф қилинган “Ҳарбий вазиятнинг ҳуқуқий мақоми тўғрисида”ги қонунни иккинчи ўқишда қабул қилди. ТАСС агентлигининг маълум қилишича, лойиҳани 254 депутат маъқуллаган.\nҲужжатда, хусусан, Украина ҳудудида истиқомат қилаётган Россия фуқароларини қуролсизлантиришни кўзда тутади. Бундан ташқари, қонун бошқарув органларига кириш ва чиқишнинг алоҳида режимини ўрнатиш, одамлар ва транспортнинг ҳаракатларини чегаралаш сингари ҳуқуқлар беради.\nҲужжат иловасида ёзилишича, ҳарбий вазият ҳукм сурган чоғда Украинага қарши агрессия амалга ошираётган чет эл фуқароларини қўлга олиш ва қуролсизлантириш сингари чоралар кўриш мумкин.\nШунингдек, уруш ҳолати эълон қилинган вазиятда меҳнатга лаёқатли аҳолининг мажбурий меҳнатга жалб қилиниши, мулкнинг мажбурий тарзда давлат ҳисобига ўтказилиши, митингларни ва сиёсий партиялар фаолиятини чеклаш сингари ҳолатлар қонунда акс этган.\nЭслатиб ўтамиз, қонун лойиҳаси Порошенко томонидан 3 апрель куни Радада рўйхатдан ўтказилган эди.


16:34 / 28.12.2015\nҚозоғистон президенти Нурсултон Назарбоев мудофаа вазирлиги раҳбарлар таркиби билан учрашув ўтказди. Бу ҳақда Оқ Ўрданинг расмий сайти хабар бермоқда.\nДавлат раҳбари учрашувда қуролли кучларнинг йил давомидаги фаолияти якунларини кўриб чиқди, шунингдек, армиянинг ҳарбий тайёргарлиги, мамлакатнинг мудофаа қобилиятининг кучайтирилишига баҳо берди. У армиянинг бугунги куннинг долзарб таҳдидларини бартараф қилишдаги аҳамиятини алоҳида қайд қилди.\n“Ҳар бир қозоғистонлик, ўз хавфсизлиги ҳақида ўйлар экан, аввало қуролли кучларимизга умид қилади. Буни унутмаслигингиз керак. Қуролни шай тутиш зарур. Давлат ўз томонидан армия учун барча шароитларни яратади. Сизнинг вазифангиз эса сифатли зобит ва аскарларни етиштириб беришдир”, - таъкидлади Назарбоев.


Архивы СУБСИДИЯЛАР - tafsilar.info\n05 Aprel 16:01 by Редакция\nЎзбекистон ҳукумати меҳмонхоналар қурилишига инвестицияларни жалб қилишга қаратилган субсидия тизимини кенгайтириш тўғрисида қарор қабул қилди. “3 юлдузли тоифадаги камида 50 хонали ва 4 юлдузли тоифадаги 100 хонали янги меҳмонхонани қуриш учун инвесторларга ажратилган субсидиялар бериш муддати 2023 йил 31 декабригача узайтирилди (илгари бу 2022 йил1 январгача бўлган). Бу шуни англатадики, меҳмонхоналар белгиланган тартибда 2023 йил\n01 Mart 17:23 by Редакция\nЎзбекистон ҳукумати маҳаллий сайёҳлик солиғи миқдорини белгилаб қўйди. Бундан ташқари, Вазирлар Маҳкамаси Президентнинг 2021 йил 9-февралдаги Фармони билан белгиланган имтиёзлар ва субсидиялардан фойдаланиш тартибини, шунингдек турар жой учун олинадиган маҳаллий сайёҳлик солиғи миқдорини тасдиқлади. Ҳужжатга кўра, маҳаллий рейсларга чипталар 25% чегирма билан сотилади, агар туроператорлар орқали сотиб олинса, нарх яна 15% га пасайтирилади — умумий\nЭкспортчилар суғурта мукофотининг бир қисмини қоплашга ваъда беришди\n28 Avgust 21:09 by Редакция\nКомпаниялар ўзбек экспортчиларига тўланади. Уларни олиш учун сиз бизнинг материалимизда батафсил тавсифланган бир қатор шартларни бажаришингиз керак. Ҳужжатга мувофиқ, тўловлар давлат бюджетидан суғурта суммасининг 1% кўп бўлмаган миқдорда бериладиган субсидиялар ҳисобига амалга оширилади. Компенсация республика Инвестициялар ва ташқи савдо вазирлиги ҳузуридаги Экспортни ривожлантириш агентлиги томонидан қопланади. Тўловни қабул қилиш шартлари: суғурта мукофоти, шартномага мувофиқ, суғурта


11:24 / 17 июнь 505 pdf Ўқиш режими + -\nҲасан Басрий роҳиматуллоҳи алайҳ ота-онага яхшилик қилишни шундай тушунтирган эканлар: «Ота-онага яхшилик қилиш – қўлингдаги мол-мулкни улар учун сарфлаш, гуноҳ бўлмайдиган ишларда уларга итоат қилиш (гуноҳ бўладиган ишларда ота-онага итоат қилинмайди. Аммо итоат қилинмайди дегани улар ташлаб қўйилмайди, чунки ҳақлари улуғ. Яхши муомала қилиб, хизматлари давом эттирилади. Фақат гуноҳ ишга буюрсалар, ўша иш қилинмайди. Масалан, ота ароқ олиб кел деб мажбурласа, итоат этилмайди)».\nСуфён ибн Уяйна раҳматуллоҳи алайҳ ота-онанинг яхшиликларини қайтариш мумкинми деган масалада шундай деган эканлар: «Ким беш маҳал фарз намозларни ўқиса, Аллоҳ таолога ҳақиқий шукр қилибди. Ким намоздан кейин ота-онасининг ҳаққига дуо қилса, уларга ҳақиқий раҳмат айтибди».\nҲукамолардан бири «Отангга ғамхўр бўлсанг, ўғлинг ҳам сенга ғамхўр бўлади», деганлар. Абдуллоҳ ибн Муборак «Агар ота-онанг сен билан муроса қилишни бошласа, сен билан эҳтиёт бўлиб гаплаша бошласа, сенга гапирганда безовталанишингдан ғазабинг чиқишидан қўрқиб, эҳтиёткорлик билан, сўзларни саралаб гапира бошласа, билиб қўйки, сен ота-онангга оқ бўляпсан», деган эканлар.\nАфсуски, бугун гувоҳ бўлиб турибмизки қанча-қанча ота-оналар фарзандининг қош-қовоғига қараб гапиради, чунки боласи жеркиб беради. Сал хато гапириб қўйсак, кўнглига тегмасмикан, жеркиб бермасмикан деб, ўзининг боласига эҳтиёт бўлиб гапирадиган ота-оналар қанча! Бироқ уларнинг қанчалиги муҳим эмас, балки уларни шунга мажбур қилаётган фарзандларнинг оқибати муҳим, чунки улар ота-онасига оқ бўлаётганлардан экан. Абу Ҳурайра розияллоҳу анҳу бир марта онаси чақирганда баландроқ овозда «Лаббай!» деб қўйгани учун қанча садақа чиқарган эканлар, йиғлаб тавба қилиб юрган эканлар. Ота-онанинг ҳурмати мана шу қадар бўлган.\nКимнинг ота-онаси ҳаёт бўлса, қадрига етсин. Ота-она – жаннатнинг икки эшиги. Ота-онага яхшилик қилсанг, жаннат эшиги очилади. Ота-онага ёмонлик қилсанг, жаннат эшикларини очилмайдиган қилиб михлаётган бўласан.\nОта-онани йиғлатишдан эса Аллоҳнинг Ўзи барчамизни паноҳида сақласин! Маълумот ўрнида айтиш жоизки, бугун ота-онасини йиғлатадиган фарзандлар ҳам бор. Аммо улар бу дунёдаёқ хор бўлади. Ахир эътибор қилайлик, ота-онасини хурсанд қилиб, хизматини қилган боланинг, иншааллоҳ, косаси оқаради, омади келади. Ота-онасини норози қилган бадбахтлар эса минг ҳаракат қилмасин, бири икки бўлмайди.\nОта-онага хизмат қилишда гўёки жаннат эшигини олдида туриб, унга киришга талашгандек бўлиш керак экан. Акам борку, опам борку, фақат мен эмаску фарзандлари дейдиган фарзанд бадбахт бўлади. Ўнта, ўн бешта боласи бўлса ҳам сиз ота-онангизга мен биттаман, мендан бошқа фарзанд йўқ дегандек қарашингиз керак. Ҳар бир фарзанд ана шундай муносабатда бўлсагина ота-онасининг қадрига ета олади. Ҳар бир ака-ука, опа-сингиллар ота-онага қарашга талашиши керак. Ота-она бор уйда барака бошқача бўлади, файз бўлади, бунинг фарзандлар тарбиясига жуда катта таъсири бўлади.\n09:19 / 17 июнь 701\n13:26 / 17 июнь 342\n2859 07:00 / 18 февраль\n520 08:00 / 01 ноябрь\n1177 12:50 / 07 март\n311 20:00 / 30 июль


ШАНХАЙ ҲАМКОРЛИК ТАШКИЛОТИНИНГ ТОШКЕНТДАГИ “МАДАНИЙ-ГУМАНИТАР ҲАФТАЛИГИ”\nЎзбекистоннинг ушбу нуфузли ташкилотидаги раислиги доирасида амалга ошираётган маданий, туризм ва спорт дипломатияси “Шанхай руҳи” тамойилларини янада мустаҳкамлашга хизмат қилмоқда\n2021-2022 йилларда Ўзбекистоннинг Шанхай ҳамкорлик ташкилотига раислиги давомида мамлакатимиз ташкилот доирасида ўтказилаётган кўплаб юқори даражали тадбирларга мезбонлик қилмоқда. Мазкур учрашувларда ташкилотнинг турли жабҳаларидаги кенг қиррали ҳамкорликни янада кучайтириш вазифалари муҳокама қилиниб, бу борада Ўзбекистоннинг тегишли ташаббус ва таклифларини ҳаётга тадбиқ қилиш масалалари юзасидан келишувларга эришилмоқда.\nШу йилнинг 19-20 май кунлари Тошкент шаҳрида ўтказилиши режалаштирилаётган ШҲТга аъзо давлатларнинг маданият, туризм ва спорт масалалари бўйича учта вазирлар даражасидаги йиғилишлари ташкилот доирасида ривожланиб бораётган маданий-гуманитар ҳамкорликни янги босқичга олиб чиқиш учун замин ҳозирламоқда, деб таъкидлаш мумкин.\nУч кун давомида ўндан ортиқ мамлакатдан ташриф буюрган мартабали расмийлар, олимлар, хорижий университетлари ректорлари, экспертлар ва оммавий ахборот воситалари вакиллари ушбу масалалар юзасидан ўз ғоялари, таклифлар ва фикр-мулоҳазалари билан алмашинади, истиқболли режа ва лойиҳаларни муҳокама қилишади ва ШҲТнинг маданий-гуманитар соҳалардаги фаолияти учун муҳим қарорларни тайёрлашади.\nҲозирги вақтда ШҲТда 8 та аъзо давлат, 4 та кузатувчи давлат ва 9 та мулоқот учун ҳамкор давлат фаолият юритмоқда. Бошқача айтганда, у Евроосиёнинг бешдан уч қисмини ва дунё аҳолисининг қарийб ярмини қамраб олган.\nРақамларда ифода этадиган бўлсак, ШҲТ таркибидаги мамлакатларнинг умумий майдони 34 миллион квадрат километрдан иборат. Бу улкан маконда 3,2 миллиард аҳоли яшайди. ШҲТ макони халқлар маданияти ва анъаналарининг ранг-баранглиги билан бир қаторда, турли цивилизацияларни ўзида бирлаштирганлиги ва уларни ривожлантириб келаётганлиги билан ажралиб туради.\nҚолаверса, тобора чигаллашиб бораётган ҳозирги замон халқаро муносабатларида маданиятлар ва цивилизациялар ўртасида ўзаро англашув ва конструктив мулоқотни қўллаб-қувватлаш ҳар қачонгидан долзарб аҳамият касб этмоқда. Ўтган йили ўзининг 20 йиллигини қаршилаган ШҲТ ушбу йўналишдаги фаолиятнинг нақадар муҳимлигини теран англовчи кўп томонлама тузилма. Унинг таъсисчилари ўша даврдаёқ буни ўзининг устувор мақсадларидан бири сифатида Шанхай ҳамкорлик ташкилоти Хартиясида белгилаб қўйишган. ШҲТни дунёга танитган “Шанхай руҳи”нинг асосий тамойилларидан бири ҳам “маданий хилма-хилликни ҳурмат қилиш”дир. Бундай тамойилларни бошқа халқаро ташкилотларда учратиш мушкул.\nМазкур ҳолатни ШҲТнинг ҳар йил бўлиб ўтадиган саммитларининг якуний ҳужжатларида ҳам кўриш мумкин. Хусусан, 2021 йил 16-17 сентябр кунлари Тожикистонда бўлиб ўтган ШҲТга аъзо давлатлар раҳбарларининг йиғилишида қабул қилинган Душанбе декларациясида “барча аъзо давлатлар ШҲТ доирасидаги маданий ҳамкорлик халқлар ўртасидаги ўзаро тушунишни мустаҳкамлашда самарали омил эканлигини якдиллик билан таъкидлаб, ташкилотнинг маданий соҳада ўзаро алоқаларни ривожлантириш ва бойитиш орқали жаҳон ҳамжамиятига миллий анъаналар ва қадриятларга нисбатан юксак ҳурмат ҳамда бағрикенгликнинг ёрқин намунасини кўрсатаётгани” эътироф этилган эди.\nШуни таъдиклаш жоизки, ўтган даврда ШҲТга аъзо давлатлар 1990-йилларда америкалик сиёсатшунос С.Хантингтон илгари сурган “цивилизациялар тўқнашуви” асосида келиб чиқиши мумкин бўлган зиддиятлар, янги “совуқ уруш”лардан ва бошқа ҳар хил салбий ёндашувлардан воз кечди. Ташкилотнинг барча аъзолари ўзаро ҳурмат, тенг ҳуқуқлилик, адолат ва манфаатли амалий ҳамкорлик тарафдоридир.\nБу ташкилот доирасида серқиррали, жумладан, маданият, туризм, спорт, фан-таълим ва шу каби муҳим ижтимоий соҳаларда юқори даражадаги ҳамкорлик учун қулай шарт-шароитларга йўл очмоқда. Барқарор тараққиёт учун эса булар ўта муҳим йўналишлардир.\nҚадимги Буюк Ипак йўли бўйлаб жойлашган ШҲТ давлатларида савдо-сотиқ ва иқтисодий алоқалардан ташқари, маданий гуманитар ҳамкорлик ва цивилизациялар ўртасидаги мулоқотнинг ўрнатилишида ҳамда гуллаб-яшнашида ушбу трансконтинентал йўлак беқиёс аҳамият касб этган. Ўтмишда Буюк Ипак йўлининг чорраҳаси ҳамда бугунги кунда Марказий Осиё минтақасининг маънавий ўчоғи ҳисобланган Ўзбекистонда мазкур маданий тадбирларнинг ўтказилиши ўтмишдан давом этиб келаётган ўзаро ҳамкорликнинг бардавом эканлигини яна бир бор кўрсатмоқда.\nТошкентда бўлиб ўтадиган “маданий-гуманитар ҳафталик” доирасида қабул қилиниши кутилаётган ҳужжатлар турли йўналишдаги алоқаларга мустаҳкам ҳуқуқий асос яратиши кўзда тутилмоқда.\nАйниқса, ўтган икки йилликда бутун дунё ҳамжамиятини ларзага солган пандемия оқибатлари ШҲТ маконида ҳам халқлар ўртасидаги мулоқотга сезиларли даражада салбий таъсир кўрсатиб, алоқалар занжирининг узилишига сабаб бўлди. Бугун Тошкентда бошланаётган маданий тадбирларни пандемия устидан қозонилган ғалаба ҳамда ШҲТ маконида замонавий Ипак йўлининг қайта тикланиши учун қўйилган мустаҳкам қадам деб айтиш учун барча асослар мавжуд.\nХусусан, Ўзбекистон Республикаси Туризм ва маданий мерос вазирлиги томонидан йиғилиш доирасида ўтказилаётган “ШҲТ давлатлари ҳамкорлигининг янги босқичи: туризм ва маданий мерос” мавзусидаги халқаро форумнинг ўтказилиши ҳамда ушбу тадбирда иштирок этадиган юздан ортиқ хорижий туркомпаниялар, экспертлар, шунингдек, жамоатчилик ва ОАВ вакилларининг жалб қилинганлиги мазкур йўналишда ҳамкорликнинг янги қирраларини очиши кутилмоқда.\nШҲТ мамлакатларининг умумий туристик салоҳияти жуда катта, аслида. Уларнинг ҳудудида ЮНЕСКОнинг моддий ва маданий мероси рўйхатига кирган 140 дан ортиқ объектлар жойлашган. Истиқболда ШҲТ маконининг глобал туризмдаги улуши ортиб бориши аниқ, зеро айнан Осиё халқаро тараққиёт марказига айланиб бормоқда. Хитой ва Ҳиндистон каби ривожланиб бораётган мамлакатларнинг жами уч миллиардга яқин аҳолиси орасида сайёҳликка қизиқиш йил сайин ортиб бораётганлигини ўзиёқ буни кўрсатиб турибди.\nТошкент мезбонлик қилаётган ШҲТ форумида ушбу йирик салоҳиятдан самарали фойдаланишнинг турли жиҳатлари кўриб чиқилади. Пандемиядан кейинги даврда туризм индустриясини биргаликда ривожлантириш мавзуси ҳам тадбир кун тартибидан ўрин олган. Жаҳон туризм ташкилоти маълумотига кўра бугунги кунда ер юзида ҳар ўнта одамдан биттаси туризм соҳасида ўз меҳнат фаолиятини олиб боради. Пандемиянинг салбий оқибатлари дунё бўйича халқаро туристлар оқимини 95%гача қисқартириб, 100-120 миллионгача ишчи ўринлари йўқолишига олиб келди. Пойтахтимизда ўтказилаётган ушбу халқаро Форум пандемия натижасида юзага келган салбий оқибатларнинг ШҲТ давлатларига таъсирини камайтириш ва уларни юмшатиш чораларини кўриш бўйича ўзига хос платформага айланишига шубҳа йўқ.\nФорум давомида янги шароитларда туризмнинг барқарор ривожланишини таъминлаш, туризм соҳасида таълимни ривожлантириш бўйича ҳамкорлик, археология ва музейшунослик соҳаларида ўзаро алоқаларни кенг йўлган қўйиш ҳамда соҳадаги мавжуд камчилик ва муаммоларни бартараф этиш бўйича қўшма чораларни ишлаб чиқиш кутилмоқда.\nБундан ташқари, ШҲТга аъзо давлатлар ўртасида Туризм соҳасида ҳамкорликни ривожлантириш бўйича ишлаб чиқилаётган дастлабки ҳукуматлараро Битим ушбу йўналишдаги ҳамкорликни ривожлантиришда янги саҳифа очади. Мазкур ҳужжат лойиҳаси туризм вазирлари томонидан муҳокама қилиниб, жорий йилнинг сентябрь ойида Самарқандда бўлиб ўтадиган Ташкилот Саммитида имзоланиши режалаштирилмоқда.\nБарчамизга маълумки, ШҲТ маконида истиқомат қилаётган барча халқлар буюк цивилизацияларнинг бунёдкорлари ҳисобланади. Ўтмишда аъзо давлатлар ҳудудларида яратилган ва шу кунга қадар сақланиб қолган бой моддий ва маънавий мерос бугунги кунда жаҳон ҳамжамияти томонидан юксак эътироф этилган ва ЮНЕСКО томонидан рўйхатга олинган. Шу кунга қадар ШҲТ халқларининг бой маданий меросини сақлаб қолиш ва уни оммалаштириш мақсадида Ташкилот Котибияти томонидан бир қатор халқаро маданий тадбирлар ўтказилган.\nЖумладан, 2021 йил 13 ноябрда Ташкилотнинг 20 йиллигига бағишланган “ШҲТнинг 8 мўъжизаси” лойиҳаси доирасида Хитойда ўтказилган халқаро маданий-туристик кўргазмада аъзо давлатлар ўзларининг бой маданий меросини намойиш қилишган эди. Хусусан, Ҳиндистон “Бирлик Монументи”ни, Қозоғистон “Тамгали археологик комплекси”ни, Хитой “Дамин императорлик саройи қолдиқлари”ни, Қирғизистон “Иссиқ-Кўл”ни, Покистон “Лахор шаҳридаги мўғул мероси”ни, Россия “Олтин узук”ни, Тожикистон “Наврўз саройи”ни ва Ўзбекистон Бухоро шаҳридаги “Пои калон”ни “ШҲТнинг 8 мўъжизаси” лойиҳасига киритган.\nТошкентда ўтказиладиган ШҲТ маданият вазирлари мазкур йўналишда олиб борилаётган ҳамкорлик алоқаларини янги босқичга олиб чиқиш ва ишга солинмаган имкониятлардан янада унумлироқ фойдаланиш ҳамда ўзаро ҳамкорлик муносабатларининг янги йўналишларини очиш бўйича фикр алмашади. Маданият вазирлари томонидан кўриб чиқилиши кутилаётган мезейшунослик соҳасида ҳамкорликни ривожлантиришга қаратилган Меморандум лойиҳаси тадбирнинг муҳим ҳужжатларидан бири ҳисобланади. Ўзбекистон ташаббуси билан ишлаб чиқилаётган мазкур Меморандум келгусида ШҲТга аъзо давлатларнинг музейлари ўртасида тўғридан тўғри ҳамкорлик алоқаларини ўрнатишга ва ривожлантиришга қаратилган муҳим ҳуқуқий нормаларни ўз ичига олади.\nШу билан бирга, жорий йилнинг 20 май куни ўтказилиши кутилаётган ШҲТга аъзо давлатларнинг жисмоний тарбия ва спортни ривожлантириш масалалари бўйича масъул вазирларнинг йиғилишида Ташкилот доирасида спортни ривожлантиришнинг долзарб масалаларига эътибор қаратилиши кутилмоқда. Айниқса, тадбирга раислик қилаётган Ўзбекистон Республикасида спортнинг барча соҳаларини ривожлантиришга давлат миқёсида эътибор қаратилмоқда. Ушбу соҳани тубдан ислоҳ қилиш мақсадида Ўзбекистон Республикаси Президентининг 2022 йил 18 февралдаги Қарорига мувофиқ, Ўзбекистон Республикаси Спортни ривожлантириш вазирлиги ташкил қилинди. Бугунги кунда ШҲТга аъзо давлатларнинг барчасидан дунё тан оладиган етакчи спортчилар етишиб чиққан ҳамда аъзо давлатларда халқаро спорт мусобақалари мунтазам ўтказиб келинмоқда. Хусусан, пандемия натижасида юзага келган қатор чекловлар ва мураккаб эпидемиологик шароитларга қарамасдан, Хитой 2022 йилдаги қишги Олимпиа ва Параолимпиа ўйинларига мувофақиятли мезбонлик қилди ҳамда юқори суръатларда ўтди.\nБундан ташқари, ШҲТ доирасида жорий йилнинг март ойида “Тошкент ярим марафони”ни ўтказилди ва ғолиб иштирокчилар муносиб мукофотланди. Соҳа раҳбарлари томонидан ўтказилиши кутилаётган ушбу йиғилишда ШҲТ маконида спортни янада ривожлантириш ҳамда уни аҳоли орасида кенг оммалаштириш масалаларига алоҳида эътибор берилиши кутилмоқда. Хусусан, соҳага масъул вазирлар томонидан ШҲТга аъзо давлатларнинг жисмоний тарбия ва спортни ривожлантиришга масъул ваколатли органлари ўртасидаги Битимни амалга ошириш бўйича 2022-2024 йилларга мўлжалланган Тадбирлар режасининг қабул қилиниши кутилмоқда. Ушбу ҳужжат спортнинг барча йўналишларида қилиниши лозим бўлган ишларни ва чора-тадбирлар мажмуини қамраб олиш билан бир қаторда, олимпиа, неоолимпиа, этно спорт йўналишларида ҳамда ҳамкорлик қилиш ва тажриба алмашишга оид масалаларни қамраб олади. Қисқача айтганда мазкур тадбир доирасида спортни ривожлантириш бўйича ШҲТнинг 2022-2024 йилларга мўлжалланган “Йўл харитаси” қабул қилиниши кутилмоқда.\nМаданият, туризм ва спорт ишлари бўйича Тошкентда ўтказиладиган вазирлар даражасидаги йиғилишлар ва улар доирасида ташкил қилинадиган халқаро форумлар Ўзбекистоннинг ШҲТдаги самарали раислигидан ҳамда тадбирларнинг амалий натижадорлигидан далолат бермоқда. Ушбу маданий тадбирлар жорий йилнинг сентябрь ойида Самарқандда ўтказилиши режалаштирилаётган ташкилот саммитини мазмун жиҳатдан бойитишга муносиб ҳисса қўшиши шубҳасиз.\nЎзбекистоннинг ШҲТ ишлари бўйича миллий координатори\nМинтақавий ташкилотлар билан ҳамкорлик ташкилоти иккинчи котиби


«Samsung» дунёдаги энг йирик LED-экранни тақдим этди\n«Samsung» дунёдаги энг йирик LED-экранни тақдим...\n«Samsung Electronics» компанияси дунёдаги энг йирик светодиодли (LED) экранни ишлаб чиққанини маълум қилди. 3D ни қўлловчи «Onyx Cinema» экрани Хитойнинг Пекин шаҳридаги «Capital» кинотеатрига ўрнатилди.\nКомпания Пекиндагига ўхшаш 14 метрли дисплейларни жаҳондаги бошқа кинотеатрлар учун ҳам тақдим этишини билдирди.\n«Samsung» компанияси «Onyx» туркумидаги илк катта экранни (10 метрли) 2017 йил июль ойида тақдим этганди. Бозордаги талабдан келиб чиқиб, экран 14 метргача катталаштирилди.\n«Capital»даги экран 4К, HDR каби сифатларни ўзида жамлаган, ёрқинлиги 88fL (фут-ламберт), яъни стандарт проекторлардан олти карра ёрқинроқ.


Пойтахтда тўламетражли “Қаламкаш” бадиий фильми намойиши бўлиб ўтди | Қозоғистон янгиликлари: Сўнгги хабарлар «Kazakh TV» каналида | Kazakh TV\nПойтахтда тўламетражли “Қаламкаш” бадиий фильми намойиши бўлиб ўтди\nПойтахтда тўламетражли “Қаламкаш” бадиий фильми намойиши бўлиб ўтди. Картина «Хабар» Агентлиги буюртмасига биноан ахборот ва ижтимоий тараққиёт вазирлиги кўмагида суратга олинди. Фильм ғояси “Маънавий янгиланиш” дастури ва “Буюк Даштнинг етти қирраси” мақоласи доирасида яратилди. Таъкидлаймиз, киноасар ўтган аср 70-80-йилларидаги шоиру адиблар ҳаёти-фаолиятига бағишланган. Воқеалар томошабинни ўша даврдаги Олма-Отага етаклайди. Ўша пайтдаги Қозоғистон ССР пойтахтига оид архив тасвирлари картинага ўзига хос колорит бахш этган. Муаллифлар айтишича, фильм реал воқеаларга асосланган.\nРИНАТ КЕРТАЕВ, «ХАБАР» АГЕНТЛИГИ» АЖ БОШҚАРУВ РАИСИ БИРИНЧИ ЎРИНБОСАРИ:\n- Воқеалар машҳур “Қаламкаш” кафеси деворлари ортида кечади, бу ерда одатда таниқли маданият, санъат, адабиёт арбоблари йиғилган, жамиятнинг глобал масалалари, қозоқ халқи ва қозоқ адабиётининг асосий муаммолари муҳокама қилинган. Афсуски, Шўро даврида тақиқ ва цензура кўп эди, доим ҳам очиқ майдонларда қандайдир долзарб масалалар, қозоқ миллий адабиёти трендларини муҳокама қилиб бўлмаган.\nСЕРЖАН ЗАКЕР ЎҒЛИ, ФИЛЬМ СЦЕНАРИЙЧИСИ:\n– Ўша вақтнинг кўп ёзувчилари қозоқ адабиёти ривожига катта ҳисса қўшган. Қаҳри қаттиқ совет цензурасига қарамай, Есенберлиннинг «Кўчманчилар», Сулейменовнинг «АЗ ва Я» асарлари дунё юзини кўрди. Яъни улар ўша давр қурбони бўлган.\nТаъкидлаймиз, фильм премьераси Қозоғистон кинотеатрларида 12 сентябрда бўлиб ўтади. «Хабар» телеканали эфирида эса картина декабрда намойиш этилади. Бундан ташқари, агентлик лойиҳанинг сериал версиясини ҳам тайёрлашни режалаштирган.\nХабарБуюк даштнинг етти қиррасиХабар АгентлигиҚаламкашҚаламкаш фильмиҚозоғистонлик фильм


Режиссёр Зулфиқор Мусоқов ёшлар ҳақида янги фильм суратга оляпти - Anhor\nAnhor Все посты Режиссёр Зулфиқор Мусоқов ёшлар ҳақида янги фильм суратга оляпти\nРежиссёр Зулфиқор Мусоқов ёшлар ҳақида янги фильм суратга оляпти\n03 Iyul 2014\nТаниқли режиссёр Зулфиқор Мусоқов ёшлар мавзусига бағишланган янги фильм устида ишламоқда. Бу ҳақда “Ўзбеккино” Миллий агентлигининг матбуот хизмати хабар беради.\nKun.uz нашрининг ёзишича, «Новда» деб номланувчи фильм сценарийсини ҳам Зулфиқор Мусоқовнинг ўзи ёзган бўлиб, у беғубор орзулар оламида яшаётган ёшларнинг интилишлари ва кўнгил кечинмалари ҳақида ҳикоя қилади.\nФильм 2014 йил баҳорида «Ўзбеккино» миллий агентлиги қошидаги бадиий кенгаш кўригидан ўтган бўлиб, ҳозирги вақтда «Ўзбекфильм» киностудиясида суратга олиш ишлари давом этмоқда. Агентлик хабарида фильмни суратга олиш ишларига қайси актёр-актрисалар жалб этилгани, киноасар тахминан қачон тайёр бўлиши ҳақида маълумот берилмаган.\nЗулфиқор Мусоқов – Ўзбекистоннинг энг машҳур режиссёрларидан бири, унинг ишлари нуфузли халқаро мукофотларга сазовор бўлган. Уларнинг орасида “Қалдирғоч”, “Абдуллажон”, “Ойижон”, “Ватан”, “Қўрғошин”, “Осмондаги болалар” ва “Осмондаги болалар-2” фильмларини кўрсатиб ўтиш мумкин.\nФотосурат: © furunguz.blogspot.com\nКомил Алламжонов: Президентни “бунга сабаб йўқлиги” учун танқид қилишмайди\nЎзбекистонда давлат музейларига бепул кириш кунлари белгиланди


Сувда эримайдиган суюқликлар майда-майда заррачалар кўринишида муаллақ ҳолатда турадиган суюқ дори шакли\nСувда эримайдиган суюқликлар майда-майда заррачалар кўринишида муаллақ ҳолатда турадиган суюқ дори шакли:\nКучли таъсир кўрсатадиган ва заҳарли таъсирга эга бўлган моддаларнинг эритмалари ичиш учун қуйидагича берила- ди:\nдаражаларга бўлинган стаканчаларда\nтил остига қўйиш йўли билан\nТомчилар билан дозаланадиган дори шакли:\nЎсимлик хом-ашёсидан спирт ёрдамида ажратиб олинади- ган, тиниқ ва бўялган суюқ дори шакли:\nЎсимлик хом-ашёсидан спирт ёрдамида олинадиган кон- центрланган ажратма:\nҚошиқларда дозаланади: 1) дамлама 2) тиндирма 3) экс- тракт 4) қайнатма 5) сочма\nТомчиларда дозаланади: 1) дамлама 2) тиндирма 3) экс- тракт 4) қайнатма 5) сочма\nЎсимлик хом-ашёсидан спирт ёрдамида олинадиган ажратмалар: 1) суспензия 2) қайнатма 3) экстракт 4) дамлама 5) тиндирма\n3-МАВЗУ – Сиртга ишлатиладиган эритмалар. Доривор\nМавзуни изоҳлаш: Ҳар бир шифокор сиртга ишлатиладиган эритмалар ва доривор ҳўқналарга рецепт ёзишни билиши керак.\nМашғулотнинг мақсади: Талабаларга сиртга ишлатиладиган эритмалар ва доривор ҳўқналарга рецепт ёзишни ўргатиш.\n1. Сиртга ишлатиладиган эритмаларга рецепт қандай ёзилиши- ни тушунтириш.\n2. Кўзга томизиш учун мўлжалланган эритмалар, уларга рецепт ёзишнинг ўзига хос хусусиятлари.\n3. Заҳарли моддаларни кўз амалиётида ишлатилганда концен- трациясининг аҳамияти (куйиш эҳтимоли борлиги).\n4. Оғир металл тузларининг кўзга томизиш учун мўлжалланган эритмаларига рецепт ёзишнинг ўзига хос хусусиятлари.\n5. Қулоққа ва бурунга томизиш учун мўлжалланган эритмалар- нинг рецептда ёзилиши.\n6. Доривор ҳўқналарга рецепт ёзиш билан таништириш.\n1. Сиртга ишлатиладиган эритмалар тўғрисида умумий тушун- ча.\n2. Кўзга томизиш учун мўлжалланган эритмаларнинг қандай ўзига хос хусусиятлари мавжуд?\n3. Оғир металл тузлари эритмаларининг кўз амалиётида қўлла- нилишидаги ўзига хос хусусиятлари.\n4. Қулоққа ва бурунга томизиш учун мўлжалланган эритмалар тўғрисида тушунча.\n5. Доривор ҳўқналар тўғрисида тушунча.\n3. Сиртга ишлатиладиган эритмаларни тушунтириш – 20 дақи- қа.\n4. Кўзга томизиш учун мўлжалланган эритмаларни тушунти- риш – 15 дақиқа.\n5. Оғир металл тузлари эритмаларининг кўз амалиётида қўлла- нилишини тушунтириш – 10 дақиқа;\n6. Қулоққа ва бурунга томизиш учун мўлжалланган эритмалар- ни тушунтириш – 5 дақиқа;\n7. Доривор ҳўқналарнинг қўлланилишини тушунтириш – 10 да- қиқа;\n8. Уйга вазифа бериш – 5 дақиқа.\nСиртга ишлатиладиган эритмалар\nСиртга ишлатиладиган эритмалар кўз, қулоқ, бурунга томизи- ладиган томчилар, примочкалар (оғриган ёки шикастланган жойга докани дорига ҳўллаб қўйиш) кўринишида ҳамда ювиш, чайиш ва спринцевание қилиш учун қўлланилади. Қовуқ, сийдик йўли кана- ли ва аёллар жинсий аъзоларини ювиш муолажаси спринцеваниедейилади. Чайиш, ювиш ва примочкалар терини, яраларни, шиллиқ пардаларни ювишда, оғизни чайишда, компресс қилишда ишлати- лади. Сийдик йўли каналининг шиллиқ қавати, айниқса аёллар жинсий аъзоларининг шиллиқ қавати ҳамда яраларнинг устки қис- ми жуда яхши сўриш хусусиятига эга бўлганлиги туфайли сприн- цевание қилиш, чайиш ва ювиш учун эритмалар тайёрланганда до- ри моддаларининг терапевтик дозасига катта аҳамият бериш лозим. 1 марта ювиш, чайиш, компресс ва примочка қилиш учун 100-200 мл миқдорида, 1 марта спринцевание қилиш учун эса 500 мл дан 1-1,5 л гача суюқлик сарфланади. Шунинг учун уларга концентрлан- ган эритма ёки сочма (кукун) ҳолида рецепт ёзиш мақсадга му- вофиқдир. Бунда бемор уйга келгач, врач кўрсатмасига биноан концентрланган эритмани суюлтиради ёки сочмадан зарур миқдор- даги эртимани ўзи тайёрлайди. Рецепт кенгайтирилган, қисқарти- рилган ва фоизли шаклда ёзилади.\nМисоллар. 1. Калий перманганатининг 0,02 % ли эритмасидан 10 марта томоқни чайиш учун рецепт ёзилсин. Бир марта чайишга 200 мл эритма буюрилсин.\nа) дастлаб бир марта чайиш учун қанча миқдорда калий пер- манганти кераклигини топамиз.\n100 мл – 0,02 г\nб) 10 марта чайиш учун қанча калий перманганати керак бўли- шини аниқлаймиз.\n0,04 г х 10 марта = 0,4 г\nв) концентрланган эритмани ош қошиқда ёзиш мумкин, бунда ҳар бир дозани (1 ош қошиқ) 1 стакан сувда суюлтирилади.\n15 мл х 10 марта = 150 мл\n1) кенгайтирилган шакл:\nRp.: Kalii permanganatis 0,4\nD.S. 1 ош қошиқ эритмани 1 стакан сувда суюлтириб томоқни чайиш учун\n2) қисқартирилган шакл:\nRp.: Solutionis Kalii permanganatis 0,4 – 150 ml\n3) фоизли шакл:\nRp.: Solutionis Kalii permanganatis 0,27 % – 150 ml\nЁки ушбу препаратни сочма ҳолида ёзиш ҳам мумкин.\n2. 1:5000 концентрациядаги фурациллин эритмасидан 200 мл миқдорида примочка учун рецепт ёзинг.\nRp.: Solutionis Furacilini 1:5000 – 200 ml\nD.S. Примочка учун\nИзоҳ: Агар дорининг концентрацияси 1:500 нисбатдан кичик ва миқ- дори бир марта ишлатишга мўлжалланган бўлса, у ҳолда рецепт охирги кел- тирилганга ўхшаб, бир хил шаклда ёзилади. Агар дорининг концентрацияси 1:500 нисбатдан катта бўлса (масалан: 1:100, 1:400) ёки у кўп марта ишла- тишга мўлжалланган бўлса, бундай ҳолларда препаратнинг эритувчига нис- батан миқдори ҳисоблаб чиқилади ва рецепт уч хил шаклда ёзилади.\n3. 1:10000 концентрацияли калий перманганати эритмасидан 10 марта спринцевание қилиш учун рецепт ёзилсин. Битта спринцева- ниега 1 литр эритма ишлатилсин.\nа) дастлаб бир марта спринцевание қилиш учун қанча миқдорда калий перманганти кераклигини топамиз.\n1:10000 – бу 1 г препарат 10 л эритувчида эритилган дегани\n10 л – 1 г\n1 л – х\nб) 10 марта спринцевание қилиш учун қанча калий перманга- нати керак бўлишини аниқлаймиз.\n0,1 г х 10 марта = 1 г\nв) концентрланган эритмани ош қошиқда ёзиш мумкин, бунда ҳар бир дозани (1 ош қошиқ) 1 стакан сувда эритилади.\nRp.: Kalii permanganatis 1,0\nD.S. 1 ош қошиқ эритмани 1 литр сувда суюлтириб спринцевание қилиш учун\nRp.: Solutionis Kalii permanganatis 1,0 – 150 ml\nRp.: Solutionis Kalii permanganatis 0,67% – 150 ml\nКўзга томизиш учун мўлжалланган эритмалар\nКўзга томизишга мўлжалланган томчилар сувли ёки ёғли эрит- малар ёҳуд дори моддаларнинг юпқа суспензиялари ҳисобланиб, конъюнктивага томизиш учун ишлатилади. Кўз томчилари стерил бўлиши шарт. Уларни асептик шароитларда тайёрланади ва бунда кўзга қўшимча юқумли нарсалар тушишининг олди олинади. Кўз томчиларига рецепт ёзишда (агарда улар таркибида заҳарли модда- ларни сақлаган бўлса) препаратнинг терапевтик дозасига катта аҳа- мият бериш керак. Чунки кўзнинг шиллиқ пардаси кучли сўриш қо- билиятига эга. Рецепт кенгайтирилган, қисқартирилган ва фоизли шаклларда, 20 марта қабул қилишга етадиган қилиб (5-10 мл миқ- дорида) ёзилади. Бир марта ишлатиш учун ҳар бир кўзга 2-3 томчи- дан, иккала кўзга ўртача 5 томчи томизилади.\nМисол. md=0,01 г бўлган пилокарпин гидрохлориди эритма- сини кўзга томизиш учун рецепт ёзилсин.\n1) 20 марта ишлатиш учун қанча пилокарпин гидрохлориди керак бўлишини топамиз:\n2) сув – бир марта ишлатишга ҳар иккала кўзга 5 томчи\n5 томчи х 20 марта = 100 томчи\n20 томчи – 1 мл\n100 томчи – х\nD.S. Ҳар бир кўзга 2-3 томчидан томизиш учун\nRp.: Solutionis Pilocarpini hydrochloridi 0,1 – 5 ml\nҲисоблаш: 5 мл – 0,1 г\nRp.: Solutionis Pilocarpini hydrochloridi 2 % – 5 ml\nИстисно: Оғир металл тузларининг эритмаларини кўзга томизиш учун 0,25 ёки 0,5 % ли концентрацияларда ва фоизли шаклда ёзилади.\nМисол. Рух сульфатининг 0,25 % ли эритмасидан 10 мл ига кўз- га томизиш учун рецепт ёзилсин. 2-3 томчидан кўзга томизиш учун тавсия қилинсин.\nRp.: Solutionis Zinci sulfatis 0,25 % – 10 ml\nБурунга ва қулоққа томизиладиган томчилар учун рецепт ҳам кўз томчилари билан деярлик бир хил ёзилади. Бунда қулоққа 2-3 томчидан, бурунга эса 3-4 томчидан томизиш тавсия қилинади.\n1. 2 % эфедрин гидрохлориди эритмасидан бурунга томизиш учун 10 мл ига рецепт ёзилсин ва бурунга 3-4 томчидан томизил- син.\nRp.: Solutionis Ephedrini hydrochloridi 2 % – 10 ml\nD.S. 3-4 томчидан бурунга томизилсин\n2. 20 мл водород пероксиди суюлтирилган эритмасидан қулоқ- қа томизиш учун рецепт ёзилсин ва 2-3 томчидан қулоққа томизил- син.\nRp.: Solutionis Hydrogenii peroxydi dilutae 20 ml\nD.S. 2-3 томчидан қулоққа томизилсин\nДоривор ҳўқналар (клизмалар)\nДоривор ҳўқналар умумий ва маҳаллий таъсир кўрсатиш учун қўлланилади. Улар тўғри ичак шиллиқ пардаси касалликларида, тўғри ичак атрофидаги инфильтратларда, йўғон ичак пастки қисми шиллиқ пардаси зарарланганда ишлатилади. Ичак, жигар касаллик- ларида доривор ҳўқналар қўйиш катта аҳамиятга эга, чунки бунда доривор моддалар жигарни четлаб ўтиб, пастки ковак вена орқали бутун организмга умумий таъсир кўрсатади. Доривор ҳўқналар ҳа- миша тозаловчи ҳўқналардан кейин қўйилади! Доривор ҳўқналар рецептда фақат кенгайтирилган шаклда ёзилади. Битта доривор ҳўқна учун 50 мл дан 100 мл гача эритма ишлатилади.\nМисол. td=1,0 г бўлган хлоралгидратга 1 та ҳўқна учун рецепт ёзинг.\nAquae destillatae āā 25 ml\nM.D.S. Уйқудан 20 дақиқа олдин тўғри ичакка аста-се-кинлик билан юборилсин\n3-МАВЗУ БЎЙИЧА ТАЛАБАЛАРНИНГ МУСТАҚИЛ ТАЙЁРЛАНИШЛАРИ УЧУН ТОПШИРИҚЛАР\n1. Пилокарпин гидрохлориди (Pilocarpini hydrochloridum) эрит- масига (td=5 мг), кўзга томизиш учун.\n2. Фосфаколнинг (Phosphacolum) 0,02 % ли 10 мл эритмасига, 1-2 томчидан кўзга томизиш учун.\n3. 1:5000 концентрациядаги фурацилин (Furacilinum) эритмаси- дан 200 мл га, кўзни ювиш учун.\n4. Пилокарпин гидрохлоридининг (Pilocarpini hydrochloridum) 1% 5 мл эритмасига, 2-3 томчидан кўзга томизиш учун.\n5. Водород пероксидининг суюлтирилган эритмаси (Solutio Hydrogenii peroxydi dilutae) га, томоқни чайиш учун.\n6. td=5 мг бўлган эзерин салицилати (Eserini salicylas) га, кўзга томизиш учун.\n7. 1:1000 концентрациядаги диоцид (Diocidum) эритмасидан 500 мл га, асбобларни стериллаш учун.\n8. td=25 смг бўлган прозерин (Proserinum) эритмасидан 5 мл га, 2-3 томчидан кўзга томизиш учун.\n9. td = 5 дмг бўлган физостигмин салицилати (Physostigmini salicylas) га, кўзга томизиш учун.\n10. td=5 дмг бўлган атропин сульфат (Atropini sulfas) эритма- сига, кўзга томизиш учун.\n11. td=5 мг бўлган пилокарпин гидрохлориди (Pilocarpini hyd-\nrochloridum) эритмасига, кўзга томизиш учун.\n12. Рух сульфати (Zinci sulfas) нинг 0,25 % ли эримтасига, 2-3 томчидан кўзга томизиш учун.\n13. Фосфакол (Phosphacolum) нинг 0,01 % ли эритмасидан 10 мл ига, кўзга томизиш учун.\n14. Нафтизин (Naphthyzinum) нинг 0,05 % ли эритмасидан 10 мл ига, бурунга томизиш учун.\n15. Преднизолон (Prednisolonum) нинг 0,3 % ли эритмасидан 5 мл ига, кўзга томизиш учун.\n16. td=0,3 г бўлган эуфиллин (Euphyllinum) эритмасини крах-мал шилимшиғи билан бирга 3 марта ҳўқна қилиш учун.\n17. td=0,02 г бўлган папаверин гидрохлориди (Papaverinum hyd- rochloridum) эритмасини крахмал шилимшиғи билан бирга 1 марта ҳўқна қилиш учун.\nII. Сиртга ишлатиладиган эритмалар. Доривор ҳўқналармавзуси бўйича ўз-ўзини назорат қилиш машқлари (ҳар битта ми-сол учун битта тўғри рецепт берилган бўлиб, дастлаб уни топиш лозим, кейин эса қолган рецептлардаги хатоликлар аниқланади):\nI. 1:1500 концентрациядаги фурацилин эритмасини 200 мл дан кўзни ювиш учун, 10 мартага етадиган қилиб рецепт ёзинг.\nRp.: Solutio Furacilini 1:1500 – 2000 ml\nD.S. Кўзни 200 мл дан 10 марта ювиш учун\nRp.: Solutionis Furacilini 0,87% – 150 ml\nD.S. 1 ош қошиқ эритмани 1 стакан сувда суюлтириб, кўз-ни ювиш учун\nRp.: Furacilini 1:1500\nD.S. 200 мл дан кўзни ювиш учун\nII. 1:2000 концентрациядаги этакридин лактат эритмасидан 400 мл ига яраларни ювиш учун рецепт ёзинг.\nRp.: Aethacridini lactatis 1:2000 – 400 ml\nD.S. Яраларни ювиш учун\nRp.: Aethacridini lactatis 1:2000\nAquae destillatae 400 ml\nM.D.S. Яраларни ювиш учун\nRp.: Solutionis Aethacridini lactatis 1:2000 – 400 ml\nIII. Ацеклидиннинг 5% ли эритмасидан 10 мл ига кўзга томизиш учун рецепт ёзинг.\nRp.: Solutionis Aceclidini 5 % – 10 ml\nD.S. Кўзга 2-3 томчидан кунига 3-4 маҳал томизиш учун\nRp.: Aceclidini 5 % – 10 ml\nRp.: Solutionis Aceclidini 10 ml\nМ.D.S. Кўзга 2-3 томчидан кунига 3-4 маҳал томизиш учун\nIV. Кумуш нитратининг 2 % ли эритмасидан 5 мл ига янги туғилган чақалоқлар кўзига томизиш учун рецепт ёзинг.\nRp.: Solutionis Argenti nitratis 2 % – 5 ml\nM.D.S. Янги туғилган чақалоқлар кўзига 1-2 томчидан то- мизиш учун\nRp.: Argenti nitratis 2 % – 5 ml\nD.S. Янги туғилган чақалоқлар кўзига 1-2 томчидан томи-зиш учун\nRp.: Solutionis Argentum nitras 2 % – 5 ml\nV. Эфедрин гидрохлоридининг 3 % ли эритмасидан 10 мл ига бурунга томизиш учун рецепт ёзинг.\nRp.: Solutionis Ephedrini hydrochloridi 3 % – 10 ml\nD.S. Бурунга 3-4 томчидан томизиш учун\nRp.: Solutio Ephedrini hydrochloridi 3 % – 10 ml\nМ.D.S. Бурунга 3-4 томчидан томизиш учун\nRp.: Solutiones Ephedrinum hydrochloridum 3 % – 10 ml


Инсон бахтли бўлишга мажбур! | Мулоҳаза қила оладиганлар учун.\nНоябрь 16, 2016 от mulohaza в Иқтибос // 0 Комментариев\nКимгадир бахтли кўринган эмас, балки ўзини бахтли сезган одам бахтлидир.\nЎзгалар бахтини ўйлаган киши ўз бахтини топади.\nБахт йиллар, ойлар, ҳафталар ва ҳаттоки кунлар ичида яширинган эмас, лекин уни ҳар бир лаҳзада топиш мумкин.\nИнсон ўзига-ўзи бўйсунишни ва ўз қарорларига итоат қилишни ўрганмоғи керак.\nДунёда бахт ва бахтсизлик тушдай бир нарсадир. Кўзни юмиб очгунча ҳаммаси ўтиб кетади.\nИнсон бахтли бўлишга мажбур. Агар бахтсиз бўлса, бунга фақат ўзи айбдор ва у мазкур хатони тўғрилаш учун қатъий ҳаракат қилиши шарт. Л.Толстой\nБахтсизлик онларида тақдир ҳар доим ундан чиқиб кетиш учун эшик қидиради.\nЭримайдиган муз бўлмагани каби, инсонга доимий ҳамроҳ бахт ҳам бўлмайди.\nБахт кишига давлат беради, давлатни бесабрга сотади, сабрлига эса ҳадя қилади.\nЎз ҳаётининг интиҳоси билан ибтидосини боғлай олган кишинигина бахтли инсон деб аташ мумкин.\nМақола 548 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Хитой ҳукумати Сурия урушида фаол иштирок этишни эълон қилди | Туркистон Сиёсий сақофий таҳлилий сайт!\nХитой ҳукумати Сурия урушида фаол иштирок этишни эълон қилди\nСалкам саккиз йилдан буён АҚШ, Россия, Эрон ва Асад режимининг тинимсиз ҳужумлари туфайри вайронага айланган Сурияда бундан сўнг Хитой ҳукумати ҳам фаол рол ўйнашга қарор қилди. Пекиннинг Дамашқдаги элчиси Ши Тсанзиннинг маълум қилишича, 2011 йилдан буён Сурияда давом этиб келаётган урушни узоқдан кузатишни афзал билган Хитой, бундан кейинги даврда урушда фаол иштирокини эълон қилди.\nЭлчи Хитойнинг Сурия жараёнига фаол иштирок этиш вақти келганлигини эълон қилар экан, Пекиннинг бу ҳаракати Сурия ҳукумати ва халқи учун манфаатли бўлишини даъво қилди.\n“Сурияда ҳалокатли можаролар ортидан Хитойнинг бу мамлакат келажаги учун янада фаол рол ўйнашининг вақти келди. Менимча Хитой бундай пайтда Сурия ҳукумати ва халқига кўпроқ ёрдам кўрсатади ва ҳар доимгидан кўра фаолроқ рол ўйнайди”, деди элчи Хитойнинг Синьхуа Ахборот агентлигига берган интервьюсида.\n“Ўйлайманки, биз Сурияни қайта қуришда бу мамлакатнинг қонуний маъмурияти (Асад режими) билан ҳамкорлик қилиш орқали янада жиддий тарзда ўз ҳиссамизни қўшамиз”, дея қўшимча қилди элчи Тйсанзин.\nМутахассисларнинг фикрича, Сурия можаросида халқаро саҳнада Россия билан биргаликда ҳаракат олиб борган Хитой ҳукумати бошқа бир тарафдан Қўшма Штатларнинг эътиборини ўзига жалб қилишга уринмоқда. Ҳозирда Хитой учта қудратли давлат орасида Сурияга очиқ тарзда ҳеч қандай қўшин жўнатмаган давлат сифатида кўрилади.\nЎзбек-афғон хавфсизлик комиссиясининг биринчи мажлиси бўлиб ўтди\nАҚШ Мисрга миллиард доллар ажратди\nПутин Ўзбекистонга ташрифи чоғида Афғонистон масаласини...\nМогерини: ЕИ Марказий Осиёда Россия билан рақобат қилмоқчи эмас\nМогерини: ЕИ Марказий Осиёда Россия билан...


АҚШ Суриядаги ИШИД гуруҳини Асад вақтида йўқ қилиб бўлмайди, деб ҳисобламоқда\n09:31 / 05.11.2015\nЙиғилишда Паттерсоннинг саволларга берган жавобларидан шу нарса аён бўлдики, айни дамда АҚШ учун ИШИД ва “Асад” сўзлари икки хил маъно англатмайди. Улар мамлакат учун бир хил аҳамиятга молик тушунчалардир. Вашингтоннинг ҳисоблашича, Асад режими барқарор бўлиб турган бир пайтда мамлакатдаги ИШИДни йўқ қилиб бўлмайди. Сурия мухолифати билан эса қайсидир маънода бу ишни балки уддалаш “мумкин бўлар”.\nПаттерсон, шунингдек, АҚШ Россия ва Эрон Дамашқни қўллаб-қувватлашларига қарши ўлароқ уларга қарши босим ўтказишга ҳаракат қилаётганини ҳам алоҳида таъкидлади. Шу боис вазиятдан келиб чиқилса, Суриядаги амалдаги тузум мамлакатдаги экстремистларнинг ўзларига янги ҳамкор топишларига ёрдам беради, деб қўшимча қилган сиёсатчи.


H&M компанияси Дэвид Бекхэм ҳамда унинг 350 нафар эгизаги иштирокидаги реклама ролигини тақдим этди - Спорт UZ - Скачать музыку бесплатно новинки музыки 2016-2017\nТармоқда H&M компаниясининг машҳур футболчи Дэвид Бекхэм ҳамда унинг 350 нафар эгизаги иштирокидаги навбатдаги реклама ролиги пайдо бўлди. Ролик Фредрик Бонд томонидан суратга олинган. Унда меҳмонхонадаги хонадан чиқаётган Бекхэм ҳамда атрофдаги барча англиялик футболчи каби кийиниб олгани тасвирланган. Маълумот учун, Дэвид Бекхэм бир неча йилдан бери H&M компанияси билан ҳамкорлик қилиб келмоқда. Бу йил футболчи “Modern Essentials selected by David Beckham” деб номланган баҳорги коллекцияни тақдим этди. - деб хабар бермоқда Stadion.uz нашри.


by · Published 20.04.2019 · Updated 20.04.2019\nМақоланинг сарлавҳаси ишни қилган карнайчи, балога қолган сурнайчи мақолини эслатиб юбораяпти, дейсизми? Тўғри топдингиз. Нега шундай сарлавҳа қўйганимизни мақолани ўқиш асно билиб оласиз.\n“Мактаб — илм боғи. Ўқитувчилар эса шу боғнинг боғбонларидир”. Бу гаплар айтилавериб, қулоғимизга қўрғошиндек қуйилиб қолган. Шу боис мактабларга қадам қўйганимиз ҳамоно бизни ўзгача ҳаяжон босади. Чунки фойелар, заллар, синфхоналардаги баннер ва стендлардан билим бўйи уфуриб туради. Қолаверса, театр кийимилгичдан бошланганидек, мактабдаги саводхонлик зал ва фойе-лардаги баннер ва стендлардан бошланади. Чунки унга ҳар куни ўқувчиларнинг бир неча бор нигоҳи тушади.\nЯқинда билим масканларининг кўргазмали воситалар ёрдамида жиҳозланиши билан танишиш мақсадида Оқолтин туманига йўл олдик. Туман халқ таълими бўлимининг маънавий-ахлоқий-тарбиявий ишлар бўйича шўъба раҳбари Ҳикматилло Қаршиев билан суҳбат асно мазкур йўналишдаги аҳвол борасида сўрадик. Суҳбатдошимиз ишонч билан ҳаммаси жойида, дея жавоб берди. Бироқ куткилаб сўраганимизда ишлар кўпайиб кетганлиги боис мактаблардаги мафкуравий кўргазмали воситаларни янги ўқув йилида бирор марта мониторинг қилмаганлиги ойдинлашди.\nТуман халқ таълими бўлимининг табиий фанлар бўйича методисти Нусратилло Дўсманов ҳамроҳлигида мактабларга йўл олдик. Масалани ўрганишда Вазирлар Маҳкамасининг қўлимиздаги “Умумий ўрта таълим муассасалари ҳовлиси, бино йўлаклари ва синф хоналарини жиҳозлаш ҳамда ободонлаштиришнинг намунавий талабларини амалиётга жорий қилиш юзасидан тавсиялари” асқотди. Мазкур тавсиялар мамлакатимиз Президентининг 2017 йил 7 февралдаги “Ўзбекистон Республикасини янада ривожлантириш бўйича Ҳаракатлар стратегияси тўғрисида”ги Фармонида белгиланган вазифалар асосида ишлаб чиқилган бўлиб, таълим-тарбия жараёнини ташкил этиш сифатини янада ошириш мақсадида тайёрланган. Мазкур ҳужжатда: “Умумий ўрта таълим муассасалари ҳовлисини, бино йўлаклари ҳамда синф хоналарини баннер ва стендлар билан жиҳозлаш ҳамда ободонлаштиришнинг намунавий талабларини ишлаб чиқишда ўқувчи-ёшларнинг психофизиологик хусусиятларини инобатга олган ҳолда уларни ватанпарварлик ва маърифатпарварлик, қонунларга ҳурмат руҳида тарбиялаш, бадиий-эстетик дидини ривожлантириш, уларнинг зарарли таъсирлар ҳамда оқимларга қарши маънавий иммунитетини мустаҳкамлаш, китобхонлик, мутолаанинг инсон камолотидаги ўрнини тарғиб этиш орқали жаҳон илм-фани ривожига ҳисса қўшган олимларнинг маънавий меросини чуқур ўрганишга алоҳида эътибор” қаратилган.\nИлк манзилимиз тумандаги рейтинги юқори 5-умумтаълим мактаби бўлди. Мактаб ҳовлисига қадам қўйишимиз билан сўлим бир хиёбонга кириб қолгандек ҳис этдик ўзимизни. Йўлак четидаги баннерларда Президентимизнинг ёшлар, таълим-тарбия, одоб-ахлоққа доир ҳикматлари кўримли қилиб ёзиб қўйилган. Мактаб директори Моҳира Каримова таълим муассасаси фойе ва залларига 40 га яқин баннер ҳамда стенд-лар ўрнатилганини фахрланиб гапирди. Директорнинг маънавий-маърифий ишлар бўйича ўринбосари Раъно Солиева билан мактабни айландик. Мактаб фойесида мамлакатимизнинг биринчи Президенти И.Каримов ҳаёти ва фаолиятига бағишланган баннер ярқ этиб кўзга ташланди. Унинг ёнида амалдаги Президентимиз фаолиятига бағишланган худди шу ҳажмдаги баннер эътиборимизни тортди.\n—Биринчи Президентимизга бағишлаб Маънавият хонасида бир бурчак ташкил этсаларинг бўлмайдими? — дея муовинга юзланамиз.\n—Бундай баннер Маънавият хонамизда ҳам, фойемизда ҳам бор, —дейди суҳбатдошимиз.\nСўнгра Раъно Солиева билан биринчи-иккинчи қаватлардаги баннер, стенд ва ҳикматли сўзларни кўздан кечирдик. Анчагина имловий ва пунк-тацион хатолар кўзга ташланди. Ҳатто аллома бобомиз Форобийнинг “Билим, маърифат яхши ахлоқ билан безанмоғи лозим” деган пурмаъно ҳикмати тагига унинг тахаллуси саҳв тарзда “Фаробий” дея битиб қўйилибди. Биз хатоларни бирин-кетин кўрсатавергач, муовин уялганидан буларнинг барини бугуноқ тузатамиз, дея ваъда берди.\nЭнг охирида зиё маскани—кутубхонага кирдик. Кутубхоначи Мақсуда Пирматова кутубхонада 832 жилд бадиий китоб борлигини очиқлади. Бу бир ўқувчига битта китоб тўғри келади, деган сўз. Президентимизнинг ташаббуслари билан раҳбарлар ўзлари ўқиган мактабларга бадиий китоблар совға қилиши таомилга айлантирди. Мактабнинг собиқ ўқувчиси, “Ўзсаноатқурилишбанк” вилоят филиали бошқарувчиси Акмалжон Пўлатов мактаб кутубхонасига 50 жилд китоб ҳадя этибди. Ки-тобларни кўздан кечирдик. Бари сара, мумтоз адабиётлар. Бу ерда ҳам бир нарса ошдан чиққан тошдек табиатимизни тирриқ қилди. Кутубхонадаги анчагина ёзувлар имловий хатолар билан битилган. Биз бу билан мактабнинг ҳурматли домлаларини саводи ҳамин қадар дейишдан йироқмиз. Лекин улардаги эътиборсизлик, лоқайдликдан ҳам кўз юма олмаймиз. Шу ўринда мактаб директорининг ихтисослиги филолог (она тили ва адабиёт) ўқитувчи эканлигини айтиб ўтмасак бўлмас.\n15-умумий ўрта таълим мактабининг қуввати 360 нафар ўқувчига мўлжалланган. Айни пайтда таълим масканида 519 нафар ўғил-қиз таҳсил олади. Мактаб биносига кираверишдаги эшикнинг икки тарафига таълим муассасасининг номи лотин ёзувига асосланган ўзбек ҳамда крилл алифболарида давлат, шунинг-дек ажнабий (ўрис) тилларда пешлавҳалар илиб қўйилган.\n—Мактабда ўрис синфлар ҳам борми?—дея директорга юзланамиз.\n—Йўқ! — деб жавоб беради суҳбатдошимиз.\nУнда ўрис тилида ёзилган битикда қандай мантиқ бўлиши мумкин. Ўрганган кўнгил ўртанса қўймас деганлари шудир-да. “Тавсиялар”да мактабнинг номи давлат тилида, таълим қардош тилларда олиб бориладиган мактабларда тегишли тилда ёзилган пешлавҳа ўрнатилиши мумкинлиги ёзиб қўйилган.\nМактаб директори Ҳожиакбар Жўраев кўча кийимида юрганлигини кўриб, “сизларда ўқитувчилар учун форма жорий этилмаганми?”, деб сўрадик. “Жорий этилган, бемор эдим. Мактабдан бир хабар олай деб келган эдим”, деган гапни қилди. “Бемор бўлсангиз, уйингизга бориб дам олинг”, деб жўнатиб юбордик. Директорнинг маънавий-маърифий ишлар бўйича ўринбосари Шуҳрат Файзиев етовида корпусларни айландик. Бу таълим масканида ҳам баннер ва стендларда имловий ҳамда пунктацион хатолар анчагина топилди.\nТумандаги 15-умумий ўрта таълим мактаби яқинда капитал таъмирдан чиқарилибди. Таълим муассасаси гўзал қиёфага кирибди. Дарвоза устидаги “Хуш келибсиз!” тавозели шиорнинг остида инглиз тилида шу шиорнинг таржимаси битилибди. Кейинги пайтларда мактабларга борганимизда бундай битикларга тез-тез кўзимиз тушаяпти. Таълим муассасаси директори Зуфар Джаббаровдан инглизча лутфни ёзиб қўйишни юқори идоралардан тавсия этганми, деб сўрадик. У киши болалар чет тилини ўргансин, деб шундай йўл тутилганини айтди. Бизлар анча берилувчан миллатмиз. Илгари бундай шиорлар ёнига ўрисча “Добро пожаловать” деб ёзиб қўярдик. Энди эса…\nМактабда китобхонликни, билимни тарғибот қилиш йўлида хайрли ишлар бошланибди. Шундоқ бинога кирган заҳотимиз кўзимиз йўлакнинг икки томонига ўрнатилган жавонлардаги бадиий китобларга тушди. Дарсга келган ўқувчи мактабга кирган ҳамоно ушбу китоблар билан юзлашади. Ички биноннинг “манглайи”га электрон табло ўрнатилибди. Унга Президентимиз Ш.Мирзиёевнинг ёшлар, билим олиш, китобхонлик ҳақидаги 25 та ҳикмати жойлаштирилибди. Пурҳикмат айтимлар ҳаракатланувчи сатрларда чархпалак мисоли айланиб туради. Табло компьютер ёрдамида бошқариларкан. Директорнинг шаҳодат беришича, қанотли ҳикматлар сони таблода янада кўпаярмиш. Бу қимматбаҳо матоҳни мактабга ҳомийлар совға қилишибди.\nЗалга бўйладик. Деворларга турли баннер ва стендлар илинган. Бахт-га қарши бу ерда ҳам талайгина имловий хатолар кўзга тушган чўп янглиғ ғашимизни келтирди. Бизнинг кинояли гапларимиздан директорнинг жаҳли чиққандай бўлди. “Бу матоҳларни тайёрлаш учун қанча пул кетганини биласизми?” дея аччиқланди. Биз ўз сўзимизда собит туриб, фикримизни ётиғи билан тушунтирдик. Хато ёзилган баннер ва стендларга отнинг калласидек маблағ кетган бўлса-да, зал ва фойеларга осиш маънавиятимизга зарба бўлажагини уқтирдик. Раҳбар шаштидан тушди. Хато ёзувли баннер ва стендлар аввал тайёрланган кўргазмали воситалардан қолганлигини, уларнинг барчаси тузатилишини айтди. Биз борган мактаблардаги барча раҳбарлар кўргазмали воситалардаги хатоларда баннерчиларни айбдор қилиб кўрсатишди. Тўғри, мана шу иш билан шуғулланадиган тадбиркорлар қўл остида ишлаётган ходимларнинг кўпи ҳарфхўр, ўрисча айтганда буквоед. Уларга тақдим этилган матнларни синчиклаб кўздан кечириш буюртмачиларнинг яъни олий маълумотли ўқитувчиларнинг иши саналади. Ўшанда матнларда хато кетмайди. Бу ерда арпа унни баҳона қилиш билан иш ижобий якун топмайди.\nҲа, ёронлар! Мактаб савод чиқарадиган маскан саналади. Саводхонада эса саводсизлик айб саналади.\nТасвирларда: саҳв билан ёзилган баннер\nва шиорлардан намуналар.\nМИЛЛИЙ ГВАРДИЯ ҲАРБИЙ ХИЗМАТЧИЛАРИ АЗИЗ ИНСОНЛАР ХОНАДОНЛАРИГА БОРИШДИ\nby · Published 04.05.2019\nКАМОЛА – РЕСПУБЛИКА КЎРИК-ТАНЛОВИ СОВРИНДОРИ